Il chaval alv

In radi malsaun da glisch taglia, precaut, il fil dal Curver or da la notg stgirenta. Il tschiel, sblatgì, sa distatga bufatg, ma decis, da la muntogna marva, e schelada, e sa stenda, e cuvra, sc’in arvieut rumpaivel, e transparent, or da porcellana chinaisa, la bassa val, sfradentada, airia da fraid, tementada.

Giovanni, dasdà, dacurt, or d’in sien grevaditsch, pusà sin il parsiel da la fanestra da stiva, zuglià en in tschop, in pau stretg, susda. «Il café, signur.» Baba è levada avant el, ella posa in cuppin, insanua, e va puspè giuador, el vul esser sulet, la damaun, ma café dovra el tuttina, e Baba sa quai.

Ed alura leva el, il sulegl, sco sch’el vess, er el, spetgà sin Baba, e tenscha, cun radis sburritschids, il tschiel en blauin, ed en rosa pudrà, bunamain da memia, e s’auza, suenter, lunatic, siadora da ses letg crappus, tschegna sur il crest nauagiu, superbi, e sfratga, e bogna la porcellana en tinta blaua, profunda, seraina. La cuverta da naiv sin ils tetgals da la vischnanca, sin ils brumbels, e sin ils ers, mo pli ina rasada marscha, mitscha ils radis, sa zuppa en la sumbriva, ussa anc lunga, la damaun. Or dals uigls fimi, il flad chaud da la biestga, e dals purs, che la tgiran, e la pavlan. La vatga veglia, botscha, da PoI, zoppegia nauadora, las autras suondan, giu tar il bigl, a baiver, ord spira disa, l’aua fraida, nà da l’ual.

La chasa sa dasda, Baba ristga da far canera, or en cuschina, in dals mattatschs zappigna, insanua. Mo anc in mumentin ruaus, mo in amenin. Ed alura vegn Sep, cun il chaval alv, quel biestg d’in chaval, cun las chommas grevas, e stagnas, sc’il patrun, si da via, per il gir da la damaun. Els passan suenter la chasa ora, sulegl croda sin il pail alvitsch, il chaval sburfla, Sep al stritga sur las narischs, spetga, la segunda sburflada, tira miaivel, per ils mastrins, spetga anc ina giada, l’alv zappa sin il flatg, Sep stritga il culiez, scutina, al quietescha, charsina, e tira puspè, e l’alv trotta vinavant, in chalun trembla, anc ina sburflada, ed alura è il pass puspè chattà, els chaminan vinavant, sco dus frars, l’alv sgobà, e Sep pensiv, sco da confidar, senza pleds, al ami, in misteri dal mintgadi, e da la vita. Ed il sulegl, sternì, sin il pail alv, taidla tiers.

Suenter marenda, dus mais pli tard, dosta Lisabeta, la dunna da Sep, il chaschiel, ed il paun, ed il latg, e stgauda, sin pitschen fieu, il dagut café restà, per al baiver, suletta, en ruaus, uschespert ch’ils umens èn ord chasa, ad arar. In tschadun zutger, in mez cuppin latg, cun pellitscha, grassa, derscha ella lien, e truscha, e sa volva, e ves a Giovanni, che spetga, e guarda, sin l’isch-cuschina. «Signur Segantini,» sburfla, ma alura, sperta: «Levas in café?»

Giovanni sa tschenta, baiva in sitg, s’arda la lieunga, ed ils lefs, invisibels sut la barba spessa, e posa il café d’ina vart, sper la chapella cun il bindel nair, e tussa, e vegn plaunsieu ora, cun il marmugn, ch’el avess gugent malegià, il chaval alv, e Sep, entant ch’els aran, l’er dadens vischnanca. «Sche faschais prescha, signur Segantini, vessas oz gist anc occasiun, d’als malegiar, els fineschan oz, dad arar!» Giovanni ri, davos la barba, era questa giada, e declera, ch’el dovria dapli temp, ch’ils umens ed ils chavals stuessan star airi, almain in pèr uras, e ch’el pajass er, insatge, ma mo pauc, per lur fadias. Lisabeta truscha il café, per far ir si il zutger, ma quel è gia sa pers, en la bavronda spir groma, e perquai sto ella dir insatge. «Quai duess bain esser pussaivel, signur Segantini.» Giovanni tschiffa la chapella, la strocla en il frunt, engrazia danovamain, va giuadora, entant che Lisabeta, svida, anc ina giada, il café vanzà en la padella, ed al stgauda, ed al truscha, e vesa en las faudas da la pellitscha, gia l’Alv, e Sep, a star airi sin l’er, uras ora, e Lisabeta ri, e sbatta il latg en il café, per ch’i dettia, suravi, ina bella gromina.

Ed entant che Bice prelegia, cun vusch sonora, in pau stancla, mintgatant era unfisa, or d’in cudeschatsch plain patos e grondezza, ed in daguttin da suaditsch curra, sut il chapitsch stgir, ornà, decorà, da la tempra giu, maschaida, Giovanni, las colurs sin paletta, e zaivra ellas puspè, sin la taila, colurs grassas, pulpidas, cun schlantsch decidì. Mintgatant cupitga la colur, maschadada memia ditg, en il grisch, ed alura mora la glischur, il sulegl sin il pail da l’Alv e la naiv sin il Toissa, e Giovanni, grit, sfruscha, l’ieli ruinà, giu d’in sdratsch, u mintgatant, giu dal tschop, ed alura chala Bice da leger, in amenin. – Ed amez la terra loma, arada, frestga, ma maligna per l’ossa, dola il dies da Sep, stendì sur l’arader en, tort, airi gia d’in quart d’ura, ed el scutina cun l’Alv, per ch’el stettia quiet, e di tranteren, cura che nagin al auda, in curt rusari encunter la nauscha conscienza, perquai ch’el gudagnava, senza lavurar.

La barba da Giovanni aveva entant survegnì in pèr chavels alvs, tschurriclads, ed ils lareschs sut Runat avevan gia duas giadas pers las guglias, cura ch’il maletg è turnà, quel cun Sep e l’Alv, da Londra, e da Paris, e dapertut aveva Sep arà, tras las salas d’exposiziun, cun ses chaval alv, e mussà als citadins, sco ins fetschia quai, en las muntognas.

E Giovanni, malpazient, da revesair l’ovra, la pIega or da la taila, bufatg, tschegna sisur, in pau malsegir, la porta viador, en il sulegl d’atun, e guarda, e contempla. Igl era bain ses maletg, l’Aratura – ma insaco parevi, ch’ils chavals sajan ids a spass sin la taila, ch’els hajan sa muventads, els parevan ord lieu, e Sep sa sgobava anc pli fitg sur l’arader en, sco sch’el avess stuì star dus onns fitgà, airi, immovibel, amez l’er dadens vischnanca, e l’umiditad da la terra al avess scuflà l’ossa, ed endirà, la crusch dal dies, sco il bist d’in spinatsch.

Il maletg, aveva sa midà, senza che nagin, haja fatg insatge vidlonder, igl era ses stritgs, sias colurs, che nagin saveva imitar, e Giovanni era trist, ch’il maletg snegava, ussa, tuttina, ses bab, per esser in orfen, da nagin, e bandunà.

Ina dumengia suenter vespras, las femnas currivan a chasa, ils umens en ustaria, e Lisabeta era restada pendida, cun Carlina, tschantscherlond, da las mendas dals umens, passa, Giovanni, per schabetg, e declera, a la dunna da Sep, ch’el avess gugent malegià anc ina giada Sep, e l’Alv, entadim vischnanca, sin l’er – ma Lisabeta, surstada, scurlatta il chau. «Questa giada na sai jau betg gidar Vus, signur Segantini. Nus n’avain betg pli l’Alv, el ha rut ina chomma, l’onn passà, cun trair laina, nus l’avain stuì far davent, ma displascha!» Giovanni, smaina, turna, auza la chapella, e va vinavant. «Sep ha cumprà in auter, in brin, er in bel», cloma ella anc suenter, Lisabeta, Giovanni engrazia, auzond la chapella anc ina giada, e va, in pèr pass en la direcziun fallada, sa volva, e turna, passa las dunnas, chau sbassà, e tuma a chasa, tar il maletg malfidaivel, che snegava ses bab, ed aveva rut mintga liadira, ed era mort, per el, sco l’Alv, che n’arava betg pli.

Igl aveva dà tartuffels novs, tar Pianta, cun fratem-tschierv, e l’ami da Milaun, admiratur, cumprader, aveva mangià da gust, e bavì, ed aveva raquintà, quant bain ch’il maletg penda, quel ch’el aveva cumprà, en sia villa, dador la citad, e quants admiraturs ch’el chatta, e Segantini aveva gì plaschair. Ma alura aveva el bavì anc in quintin, il maletg daventava adina pli bel, e pli grond, e l’armada dals admiraturs, e pelegrins, creschiva ma raquintar raquintavani tuts il medem, i sa repetivan, e prest parevi, sco sch’ils admiraturs partents struclassan enta maun a quels che vegnivan, a visitar, la villa, il tempel, in messadi secret, in laud abundant, ina parola, sc’ina sort bigliet, ch’ins stueva recitar, per entrar en la villa, e venerar, il maletg, e sa prosternar, davant il cumprader, uschè generus, che aveva martgadà, cun Grubicy, sco cun in martgadant da biestga, che venda, portgets, malsauns, da pesta.

I tutga da bara, ordador, ils zains pitgan encunter las fanestras da Pianta, e Giovanni fui, il tutgiez al empresta la stgisa, dal martgadant, bavrentà. Ses vischin saja mort, in bun ami, raquinta el al martgadant, in um simpel, ma sincer, che n’haja mai fatg plaschentinas, er in talian, oriund, ed a quel, veglia el, el, Giovanni, far l’onur – e davent ès el, l’umun cun la barba, giuador, ed il negoziant sto, ussa, digerir il fratem, ed il vin, e la grondaschia, sulet.

Giovanni na va betg lunsch, el na sa gnanc tgi ch’è mort, ma resta ord respect, in mument sper via, spetga la bara, per far la finta, schebain che tschel, da Milaun, n’ha strusch suandà el. La bara sa mova tras vischnanca, quieta, mo in pèr paucs, sco sch’i fiss da sutterrar in malfatschent, u in da nagin, u in ester. Ina cruschetta setga, lunga, va davanttiers, purtada malamain d’in boller, maladester, e Nossegner ballucca vid la crusch. Suenter, il pader, ord flad, schend rusari sco sch’el avess da salvar il mund, cun sia uraziun, e sco sche Nossegner dumbrass, ils curs, e nudass il temp, ch’el ha duvrà, per diesch salidadas ed in babnoss. In ministrant grassottel, bain nutri, trapligna davos el en, e smaina l’intschains, na pli grond ch’ina zutgeriera, sco da scurrentar mustgas, e chauns, e ratuns.

Davos il spiritual, cun la testa sbassada, sco sch’el fiss er el en malencurada, tira in chaval, stgir, vestgì da bara, il char cun il vaschè, in vaschè bunmartgà, simpel, e Sep, Sep da Lisabeta, al maina, tegna luc ils mastrins, lom, quietescha l’animal, che mitschass gugent, da ses persequitaders, quella fulla trista, che na ceda, d’al suandar, quels spaventegls nairs, che murmuran, mecanic, e marmugnan natiers ils sontgs, per ch’els gidian, a purtar, ils putgads da quel en il vaschè. In batterdegl pli tard, sfuigna, il Brin, scurlatta il chau, zappitscha enavant, stat in mumentin airi, in ruc va tras il til, ma Sep tutga, bufatg, quiet, il culiez da l’animal, al strocla stagn, ma char, bainvulent. Ina salidada pli tard, è il Brin puspè paschaivel, Sep schlucca las mastrinas, il Brin cuntinuescha, cun el, il viadi, il davos dal poveret, tras vischnanca.

Ina favugnera maladestra aveva scuà giuadora da la val las davosas pezzas da naiv, e Lisabeta aveva cuvert il chau cun in faziel pli gross, per ch’el na sgolia betg davent, ed ils chavels stettian en lieu, sin il chau, e na sgulatschian betg dal culiez oragiu, sco tretschas grassas, scoluradas. L’isch s’avra, in dals mattatschs, tschurriclà, cun egls sco tschareschas, ed ina frisura quadra, avra, e cloma la fantschella, Baba, e lezza cloma il patrun, Giovanni. «Oz hai jau fatg paun, signur Segantini. Qua!» E gia ha ella passà la sava, la buna. «Per la vossa curtaschia, da mussar a mai il maletg!» E sco sch’ella avess spetgà, che tut ils maletgs pendian, in sper l’auter, or en pierten, examinescha ella las paraids stgiras, cun l’egliada d’in sprer, fomentà.

Giovanni la maina en ina stanza pli gronda, i pendan trais maletgs, ed in pitschnet en il chantun, nagin museum, sco Carlina aveva ditg, na. «A, quai è mes Sep», di ella, «jau enconusch el dalunga, cun quel grugnun, e noss bun Alv, quai è stà in bun chaval, jessas, ma quel che nus avain ussa, è er endretg, forsa in zichel pli ferm, ma er pli malsanitsch, quai è uschia, ch’ils ferms n’èn betg adina uschè zais, u betg?» – Sche quai saja quel da bara, il Brin, vul Giovanni savair. «Gea, ussa che nus avain in brin, bunamain nair, al dovrani mintgatant era per il til da bara.» Avant, cun l’Alv, n’era quai natiralmain betg pussaivel. Ella haja ditg a Sep, ed admonì el, ch’i na saja forsa betg propi degn, dad arar e sutterrar e manar grascha cun il medem chaval. «Ma Sep ha manegià, in di, che quai saja a la fin tut in pau il medem, quai n’hai j au betg chapì, nus na vegnin gea betg ord la terra, nus umans, hai jau ditg, sco la granezza, ma Sep, mes um, di pauc, e cura ch’el raschuna, mo pulenta. Ma ils animals ha el gugent, era las vatgas, gliez bain.» Ed entant ch’ella curra, la cascada da pleds, e sabientschas, e Lisabeta, sa stenda, per tgittar, er anc en la stanza dasperas, serra Giovanni, cun schlantsch, l’isch, a las mirveglias, ed a quella, che purtava tantas cun ella, sut il faziel da chau. – «E da tgi è el insumma quel auter chaval, sin il maletg, i deva bain mo in chaval alv a Suagnin, u betg?» Giovanni la lascha crair, ch’i saja stà la chavalla da ses basat, el na l’haja mai emblidà, perquai ch’el haja survegnì ina pajada en il tgil, dad ella, in di, cura ch’el, sco mattin, aveva snarregià memia ditg, l’Alva da ses basat, che aveva dal reminent era num Lisabeta, sco ella, la dunna da Sep.

Il zerclim avevani gia cupitgà, ord ses gnieu, amuraivel, ils araders, cun lur tagl. Ed il terratsch, en plaja, sa siemiava dal sem, ed avriva la bucca, largia, per al stranglar, ed in pèr curnagls, engurds, spetgavan er els, sin il mument, cura ch’il graun, giascha, niv, en la terra, per al piclar siadora, spert, avant che la fossa sa serria.

A l’ur da l’er, davos in mugrin, da crap, plitost ina muschna, cuvra il penel, da Giovanni, lom, e grass, las chommas da l’Alv, cun pail stgir, bunamain nair, e l’Alv, daventa brin, sco la sumbriva, ch’el bitta sin terra, ed il pail, dal chaval, sumeglia ils muts, dal strom, ch’ils medunzs avevan privà, l’atun, da lur fritg. «Avant als vesev’ins meglier, ils chavals, Giovanni, il cuntrast era pli ferm, ussa tatgan, lur chommas, vid la terra, jau tem, ti hajas ruinà, il maletg, Giovanni.» Ma lez, concentrà, in pau disturbà, e zaclinà, ma mo oz, malegia vinavant, e cuvra e stenscha, ils chavals, cristallins e luschards, da porcellana, cun colur da terratsch. E Giovanni cuvra era Sep, il Sep da l’Alv, che sgragnava la terra, cun forza, e struclava, l’arader, en la plaja, al remplazza, cun in um, quietà, paschaivel, che drizza l’arader, tras il sultg, en il qual, el è sez er sfundrà, cun in pe, en la terra, en la fossa.

Ils fragliuns Fontana

Costinas alvas, morsas, s’emplunan sin in plat d’arschiglia. Als chauns, sut maisa, curra l’aua en bucca. Riget, stendì sur maisa en, runtga levin, ed Urschla, la sora, sfruscha giu la bucca vid la tuaglia, tessida da glin da festa. Benedetg, fixond il funs dal magiel, smardeglia cun polesch lartg ina filunza garmadia, ch’ha gia l’entira saira participà a la tschavera, quintond cun la generusadad dals Fontanas, ma tuttina unfrida a la lungurella ministeriala. – E tut quai il di da son Gion, dal patrun dals insects, che mangiava salips, e sa laschava morder dal pail dals chamels. «Ed a tgi tutgi quest onn? » Urschla, la mirvegliusa, carmala Benedetg. - «Quest onn bastunainsa las violas da Faller, sorina.» – «N’es betg memia vegl per questas lumparias da mats?» – «Levas in pèr cruschs giud santeri, u duas chavazzas, cun strivladas da pel setga?» – «Ils morts lascha en ruaus, els as stiran da notg en lur fossas, strenschan il culiez cun detta marva, fraida.» – «Jau na tem ils morts, n’hai nagins daivets tar els, sora.» Urschla arsenta in chavel sur la flomma, cun rir malign: «Uschia savura el, quel cun cornas, Benedetg, e quel ha bler plaz là giu, era per tai! – Jau hai vis che Gion Gross è stà qua, suentermezdi, quel bagliaf, e quels da Fortunat, ils schumellins, e che vus avais baterlà e scutinà sco tattas veglias senza dents e tscharvè. Faschai merda, ma lappai ella sulets, vossa buglia da manzegnas.» In sfratg a l’isch, ella è permalada. Tgutgetta. Benedetg s’auza, Riget ha entschavì a runtgir, igl è uras, i spetgan, ils schumellins ed ils auters.

El buffa, Gion, il gross, sc’in urs vegliurd, e sfratga dascha e ragischs, sin la senda dal guaud. In romin, vid il qual el s’ha tegnì, dat suenter, ceda, l’umun cupitga, rodla, atras in paltaun, in rustg fui, gist anc, e Gion è terrà. «Jau vegn, jau vegn», grugna el, «spetgai, merda, tge spizza!» Ils schumellins snarregian, Benedetg è grittentà. Tralari.

La tur dals Castelas sfrigna fustga si per la glina, igl è stgir, e quiet. Sisum la stgala, cuverta, da lain, che maina tar l’entrada, durmentà, insatge sc’ina guardia, forsa, u in famegl bavrentà, dal vin da son Gion, quel da stad. «Stai qua, spetgai, quiets, en il chagliom, jau vom enturn la baracca, assagl da davos, dal dies en, jau crai che la chaminada haja ina fanestra, che jau possia en, jau emprov.» Gion, la chomma spir lozza, e charetsch, e mistgel, less gidar. «Na, na, ti stà qua. Ti ma restas mo fitgà, en il fanestrigl, cun il tgil anor, sco ils schambuns d’in portg da maz.» Gion tascha, sa tschenta sin in furmicler, e Benedetg fora, da giat, lomin, a la mitta, atras la spinatscha.

Ma las furmiclas tentan, e Gion tema, per, e senza Benedetg, e sfundra per il spessom en, cun fracass, ils schumellins al tschappan per il bratsch, ma il bratsch, grassin, glischna, sfugia, sc’in pal unschì, or da maun, als schumellins, surstads, e Gion è davent, maglià da la notg che sto avair la detga fom.

Mengia, Mengina, sesa a chasa, la tschera sclerida, dal sulegl d’ina chandaila, ri, elegia, relegia, la brev da Menin. Tge scrittira struptgada, malguliva, in pau scuflada, ma charina, chalira, e chara, gentila, uschè bella, e nobla. Mengina fauda la brev, la dosta precaut sin il cor, là nua che Menin, gia daditg, è da chasa, ed ha stgatschà, exclus, tut l’auter, da radent.

Il palantschieu scruscha, Benedetg zappigna precaut, atras chaminada, sper latg ed avaina vi, savur da chaschiel tenta il nas, el tegna l’ureglia vid l’isch-cuschina, tut è quiet, durmentà, en siemi grev da firà, da venter plain, da vin-Vuclina, engulà d’in bernier, strapatschà, che aveva preferì da durmir, enstagl da pertgirar la chargia da sauma.

L’isch è serrà, da dador, la cuschiniera saveva bain pertge, igl era da pertgirar, la chaminada, per evitar la fomina. Benedetg stgadaina vid la serra, bufatg, adumbatten, ed auza, cun forza, la fiergna, l’isch plaunsieu ord claviglia. La porta è fitgada, ma tschessa, e ceda, a la forza stinada dal mat, che la posa d’in maun, sco Nossegner, il giuvenessendi, las portas da l’enfiern.

Il fieu è stizzà, en cuschina, in chalun fimentà penda en il chamin, sco pertgirà da la tatta dal diavel, encunter l’engurdientscha dals sbirs fomentads. Benedetg sa schluita suenter ora, spida en il burnì da la lumpamenta, Castelas, banda, e taidla en per la notg. – Mo enstagl da runtgim, fladadas grevas da schambun fitgà, giu en il magun, al pari, tschert, ch’insatgi clomia ses num. «Fontana», bischi tras la chasa, «Benedetg, ve, spert.» Senza dubi, Gion Gross, cun vusch retegnida, rauca. Benedetg sa volva, andetg, ma bufatg, e mitscha, da vulp, danunder ch’el è vegnì. El sa smatga tras il fanestrigl da chaminada, siglia, agil, giu en las urticlas, che creschan, davos chasa, sper la grascha – qua fora, penetrescha in toc fier battì la spada sanestra, sa fitga, dola, Benedetg morda sin ils lefs, sa storscha, emprova da star en pes, adumbatten. In culp, en la tempra, sturnizi, al bitta per terra, sc’in bavader, ch’ha pers la ballantscha.

Urschla sgoba sur maisa en, tutga il bratsch da Riget, strocla in pau pli stagn, ma Riget, anc stagn durmentà, gnugna, ed alura, cura ch’ella na ceda betg, scurrenta el il maun da la sora, sc’ina mustga, in tavaun mulestus. Ma Urschla na ceda, il tschitschasang, ed al tutga era la testa. «Riget, taidla, ils schumellins èn stads qua, avant ina mes’ura, cartend, che Benedetg saja gia a chasa, nars sco panaglias. Il gross e noss frar als hajan manads per il nas, laschads spetgar ina bun’ura en il chagliom, els eran ord sasezs, el haja fatg da merlot, e suenter saja el scappà.» Riget less durmir. «El è vegl avunda, els varan chattà anc ina vaiva, per spaventar. Gion sa fa bain sco spaventegl.» – «Jau crai ch’els levan dar fieu al clavà da Castelas, hai jau udì a dir, d’in dals schumellins.» Riget sfruscha ils egls. «Tge? Castelas? Tralari.» El dat ina pajada al banc, anc ina suren. Vadè, Benedetg. Riget strangla giuaden il davos dagut vin, sa renta enturn stilet e spada, lascha in’egliada nauscha a la sora ed è davent.

La glina è cotschna, e turbla, cura che Benedetg vegn puspè nanavant, sang chaud al curra sur il frunt, fa crusta en la survantscheglia, e dagutta, pli gross, sur l’egl oragiu, colurond, tenschend, sco gia detg, la glina en purpur. El emprova da sa strair ad aut, la pel, surtratga da brumbels d’urticlas, morda. La scorsa da l’ogn gida a sgrattar, ma la spatla na porta betg, il givè dat suenter, la sanestra è vegnida veglia sur notg. Benedetg ceda, sa durmenta, gnugna. Cura che Riget al chatta, posa el il bratsch, salv, enturn culiez, Riget mez al stira, mez l’auza, tras l’urticlada, tar il salesch, sper il guaud, nua ch’el aveva rentà il chaval, smaladind la canaglia da Castelas, bagliaffuns, buglialatgs, chajachautschas, traIaris, e Benedetg, che s’aveva laschà tschiffar, tabalori, tras e tras. Lez n’ha betg pli vis il chaval. La ramur da l’ual, la squittada, l’aua dubiusa, ha tschitschà la schientscha, sc’in turnigl, or da la testa maltractada, e tramess ina fevra, figlia, ertavla, da la rusna sur il cor.

Ponn fin cuvra la plaja, e tschitscha si sang, e matergia, l’in sper l’auter, sco fragliuns, dal medem bab, che sa mazzan, spir tissi, l’in l’auter. Mengia, fatschentada, cun liar e plegar, bagnar e tagliar, charsina la fatscha, dal frar ferì, smatga il frunt, sco per struclar la fevra. Tranteren fui in babnoss, sur ils lefs, a la mattina, che bragia – ma sia oraziun temelitga ha alas blessadas, e resta pendida, fitgada, en las tailas malignas dad Urschla, che taissa, sc’ina filunza, ina rait che tschiffa, e mazza, e stgarpitscha, il giavisch innocent.

Urschla dasda Riget, cupidà, sper ella, che rusigna da nov, stanclentà, unfis. «Riget, sche Benedetg ans mora anc questa notg, al stuainsa vinditgar. Sang per sang, e bler sang, per noss sang.» Riget volva il chau. «La culpa èn ils Castelas, Riget, els han blessà Benedetg, questa notg, senza ch’el als haja fatg dal mal.» – «E las duas vatgas ch’el ha engulà, l’onn passà d’atun?» «Sang da vatga, Riget, è rar. Ti perdas in frar, forsa, questa notg, ed jau less che jau fiss in um, jau dess fieu a lur baracca, avant ch’il di leva, per ch’il sulegl na vesia pli nagin entiert, mo malgistadad punida. Nagin attatga in Fontana, Riget, nagin, per nagut. Noss bab han i mazzà, giu Cuira, avant onns, e declerà la chatscha sin nus, Riget, sche nus n’ans defendain betg.»

Benedetg, en deliri, scutina, bragia, sa stenda, pitga il bratsch vi d’ina aissa dal letg. Mengia emprova d’al quietar, adumbatten, la fevra giagliarda al bitta vi e nà, sfarfuglia, nunchapibel. Mengina confusa, lascha crudar la cuppa, cun l’aua, che sa fa via sur las aissas dal palantschieu, ed emplenescha, abundant, las crennas profundas, ed inundescha la stanza, e derschenta ils dubis e la stancladad da Riget.

Il tschiel nocturn perda profunditad, vegn sblatg, e Riget, davos in mugrin dal clavà sbuvà, sin il banc dals Castelas, cuvert dal fegliom d’in badugn traditur, spetga, scurrenta la sien. E si là, sisum la stgala, scuvra la sumbriva, maligna, in giuvenot, cun ina lantscha, che vegn oragiu, guntgescha la guardia, anc adina durmentada, vestgì levet, betg da guerra, ma da chatscha, in chavriel el sez, in pau temelitg, ma svelt, inschignaivel, chavellera naira, in mintun, sumbrivà d’in flom anc fin, e zaclin. Riget al spetga, ed il mat, cuntent d’esser mitschà a la guardia, passa, schluitond, il chantun, e Riget al brancla, tegna, smatga encunter la miraglia, fitga e strocla, malvulì, il stilet al mattet tras il pèz, sut la spatla sanestra, sco a Benedetg, ma pli bass, sanguinus, mortal. Il mat, chavriel, croda en schanuglias, immediat, i squitta il sang, Riget al stumpla davent da sasez, guarda d’in maun, perda in amenin la ballantscha, revegn, stira la bursa giud la tschinta dal mat, sfruscha giu il maun vid in toc mistgel e curra enavos tar l’ual, nua ch’il chaval spetga e nua che l’aua, nettegia tut, auter che l’olma, che dola, e s’allegra, e patescha, tut en ina.

Benedetg, dormulent, sa stenda, sa volva, la fatscha schluccada, calmada, e tschegna tuttenina vers il fanestrigl da la chombra, in radi al turmenta, el serra l’egl, guarda da l’auter maun, sin il lenziel alv, na pli melnaun sco la notg. Amez il lenziel, plazzà, sco trofea, giascha, sin el, Benedetg, ina bursa da tgirom, plain detta da sang, ed al pe dal letg, sidretg, Riget, cun la fatscha sfundrada, sco vieuta anen. «Quai è la bursa d’in da quels qua si, Benedetg, d’in Castelas. Els t’han blessà, jau t’hai vinditgà, nus temevan ti murissas, la notg passada, ed ussa es ta revegnì, per cletg, jau n’avess betg stuì al mazzar.» Flaivla, la vusch, prest rutta, Benedetg l’auda strusch, e Riget, cun egl fixà sin la bursa, la vusch prest sfessa. «Uss als vegnis nus a stuair temair, ils Castelas.» E suenter, retegnì, ma stinà, e consolond sasez: «Forsa èsi stà bun, ina lecziun per els. Nagin attatga in Fontana, nus tegnain ensemen, fragliuns essans, e sang lia e fa crusta.» E Riget, sidretg, e vid, va giuadora, giu tar l’ual, a lavar ils mauns, ed ils pes, ed il pèz, ed il chau.

«Benedetg, ti es dasdà!» Il sulegl leva, Mengina siglia nauaden, la tarschola sauta, ella glischa, la sorina, la chara, e stritga bufatg sur la plaja, sco per la serrar, suenter sur la fatscha, ils tschurrichels dal frar, e piztga l’ureglia, ed in bitsch sin il frunt, anc sblatg, anc turbel. «Tge èsi, Benedetg? Fai mal? La plaja n’è betg nauscha, profunda, i n’ha tutgà nagut, tes coret è anc entir.» – «Igl è stà Gion, quel vadè, ch’ha cartì che jau al veglia attatgar, la notg ma n’ha el betg enconuschì, il buglialatg, e m’avess prest mazzà, el è fugì, m’ha laschà per terra, chajachautschas ch’el è.» Mengina, sulegliva, consolescha, stritga ils mauns, al frar, schlucca sia detta, che enserra la bursa da tgirom, cun rugna. «Tge è quai, Benedetg?» e lez raquinta, la testa vieuta, en il plimatsch, schebain ch’il strom piztga, da la vendetga da Riget, che lez haja mazzà, in Castelas, per proteger ses fragliuns, e prender vendetga, sch’el, Benedetg, fiss mort, la notg. – Mengia, alva sc’in pez, tuttenina, chatscha, sgrifla la detta en il lenziel, sa tegna vid il ponn, innocent, ed al stgarpa dapart, senza s’accorscher, la fessa, la stratga, che fenda, giuadora. «Tge Castelas? Tgenin?» Benedetg na flada betg, pronunzia, senza tun, Menin, Men, il num, che Mengia porta sin il cor, e lez disdi, in amenin, e sorina croda, suenter il letg giu, sa tegna vi d’in pe, da lain, pitga la testa, revegn, stat en pes, stgarpa la bursa plain ravgia or da maun al sterlatsch, e fui, e curra, giuador, e davent, e davent.

E la saira sper il bigI, las lavunzas èn davent, las mugias era, sfruscha ella, Mengina, e lava, volva, e nettegia, e sgratta il sang giu da la bursa, e charsina il buttun, e la cusadira, ed avra la bursa, e tschertga, e svutra lien, adumbatten, e serra, e bragia, e sfruscha, danovamain, giu il sang da Menin, e sgratta, enfin ch’ellas dolan, las unglas, e s’avran, plajadas, e rendan invana, la lavur, da Mengia, sorina.

Maria ed ils merengs da bara

In stromin, fastidius, or da la bissatga, mulesta, e fa sguzias, franc gia tutta notg, en l’ureglia da Maria. Ma lezza sa siemia, ch’in anghelin, cun alas da zutger, sa tschenta, grassottel, sin il plimatsch, sper sia testa, e chanta, e nettegia ad ella las ureglias, cun in pez da saida, blau, surcusì cun in maletg, da son Mitgel, l’archanghel, che lava era las ureglias, e las cutlas, a quel sbuglientà, brassà, qua giu. E perquai dorma ella bain.

La mamma, cun egls cridulents, e grevs, sesa giu in’urella, sin l’ur dal letg, da sias duas mattatschas, Maria, ed Ottilia, la gronda, che va gia a scola. Ella stritga ad Ottilia sur ils chavels, lungs, che sa rasan, sc’ina scua loma, sur l’entir plimatsch, e cuvran, er anc, ils puschels nairs da Maria, sburritschids, sbariffads, sc’ils siemis d’il rambottel. E perfin l’anghel, stuess, sch’el na fiss betg gia ad ensolver, guardar, nua ch’el less sa platgar, co ch’el vegniss da s’arranschar, cun quella chavellera, che sa patruna, sco figlialanza, da lenziels, e bissatga, e plugls. La mamma cloma las mattatschas, per num, miaivla, Maria gnugna, e stira la bucca, ed il nas, ed Ottilia, sa volva, sin l’auter maun, ma ils chavels fan sguzias, ed ella sa dasda.

La mamma strocla las mattatschas vi da sasezza, e di, ch’ellas stoppian ussa esser grondas mattatschas, la tatta saja morta, la notg passada, ed ussa stoppia ella vegnir messa en bara, giun stiva, e perquai duajan ellas star quietas, e betg ramplunar, memia fitg.

Sche la tatta saja ussa en tschiel, tar ils anghels, e tar Nossadunna, less Maria savair. La mamma dat dal chau, levin, strocla sias mattatschas anc ina giada, e las admonescha da star airi, e va, e tuma, e las dat anc in bitsch, sin il frunt, ed ad Ottilia sin ils chavels, perquai ch’els cuvran, l’entira fatscha.

Maria sesa, sin la bissatga, ballina cun las chommas, che na tutgan anc adina betg il palantschieu, e rasa, bainin, in toc vestgì sper l’auter, per guardar, sche tut saja anc qua. E sco adina, manca in chalzer, ils frars, quels vadels, na van betg ina saira a letg, senza zuppar, ils chalzers da Maria. Ella stat en pes, tanscha sut la cumoda, quella cun il truclet rut, nua che las filunzas abiteschan, giu suten, ma il chalzer sto esser utrò. Maria sa stenda, e palpa giu, la trav, quella fegra, che tegna il tetg, ella tema, ch’ina mieur la pudess morder, u in crocodil, ma ella palpa enavant, e là è el, il chalzer. Ils frars, quels tralaris, han bler dapli gust, da tentar ella, che fantasia, da zuppar sia vestgadira, per cletg.

Ella tira en ils chaltschiels, gross, cun las bottas sur la schanuglia, la chamischa blaua, suenter la rassa, che mamma ha cusì ensemen, or d’ina taila cotschna, ed ina taila brina, cun quaders mellens, il pullover brin, e sur tut quai en, il scussal bel, perquai che tatta, è gia ida ussa, en tschiel. Ella lia ils chalzers, prenda ora, sut il plimatsch, la mascha melna, ch’ella ha plegà, cun quità, e zuppà, dals frars, e la strocla en il satg, giudim, sut il faziel da nas, per ch’ella na la perdia betg, cun suflar il nas.

Entamez la stiva, stgira, giascheva la tatta, la chara, en il vaschè avert, ed aveva mess ils mauns ensemen, sur il venter, e tgunsch era ella morta faschond uraziun, perquai ch’ella aveva anc adina, struvegià il rusari enturn sia detta, crutscha. Ella aveva en ina chamischa alva, cun bels pizs, ed era fitg sblatga, in pau melnauna, ed il nas, e las vistas, n’eran betg pli cotschnas, sco uschiglio.

Davant il vaschè ha onda Fabiola, madritscha, la stagna, che n’ha nagin culiez, per metter enturn ina chadaina, mess ina vasa cun neglas cotschnas, grassas, che na sminan nagut dal mal, e mamma ha pusà, sin ina maisina sper la testa da tatta, il chandalier pitschen, e la crusch, che stat uschiglio sin il buffet, nua che Jesus ha rut giu in bratsch, perquai che Maria ha gidà, a far giu la pulvra.

Onda Fabiola, ed onda Gina, la cusunza, che sa anc far pli bellas rassas che mamma, e Rosa, la vischina, sa tschentan, sper il vaschè, e din dabot, rusari, perquai ch’ellas han dad ir a far gentar, e mamma fa café, or en cuschina, e stgauda latg, perquai ch’igl è fraid en chasa, ed ella vul dar insatge a las ondas, insatge chaud, en il magun.

Maria tira la mascha melna sut il faziel nauadora, e la strocla, a mamma, enta maun, per ch’ella la lia, en ils chavels da Maria. Ellas sa tschentan en in chantun, da la cuschina, nua ch’ellas na vesan betg las ondas, e las ondas betg ellas, e mamma fa spert si chavels a Maria, tira la verscha cun il moni d’in tschadun, da maun dretg, e da la vart sanestra nua ella la mascha, che tegna la franzla or d’il frunt, uschia che Maria, po puspè pensar. «Èn il tat e la tatta ussa puspè ensemen, en tschiel?» E la mamma, dat dal chau, e la strocla, puspè.

La saira, avant la bara, giascha Maria, sin sia bissatga, cun la bratscha, cruschada, sut la tatona, e stenda in pe, encunter il plafond, nuncuntanschibel, per sias chommas curtas, ma emprova, tuttina, da chatschar, il polesch, zaclin, tranter ina fessa, da las aissas, che cuvran, il tetg, en là, nua che l’anghelin, Toni, sa squitscha tras, la notg, cura ch’el vegn a pertgirar, Maria, per ch’ella na dettia betg or da letg.

Maria sa dasda, la notg, insatgi singlutta sper ella, maladester, igl è Ottilia, che sponda larmas, insanua sut la chavellera en, e Maria guarda, sch’i dagutta sutora. Ed Ottilia na ceda betg, Maria sa volva d’in maun, emprova da durmir, ma Ottilia na sa calma betg, era betg cura che Maria, la posa il bratsch, sin la spada, e la stritga, sur ils chavels, quels bels chavels lungs, ed emprova da la quietar.

Maria zuppa la fatscha sut il plimatsch, ma cun il pauc plimatsch, che la resta, perquai che Ottilia sa tschenta sisura, na po ella cun la meglra veglia betg cuvrir domaduas ureglias, e perquai chatscha ella in det en l’ureglia, ma Ottilia singlutta, e sbarbutta, e bragia cun tanta vigur, che Maria, pitschnina, s’accorscha tuttenina, ch’in tschert sentiment, s’auza, en il culiez, sco sch’in gentar memia grev, turnass en il magun. Ella sa drizza si, en letg, tschappa la soretta, bragialenta, enturn culiez, la tegna stagn, e bragia, er ella, commuventada, e surtuna, Ottilia, cun schems e suspirs e plants e lamentaschuns, che mintga mamma siciliana fiss stada loscha, da sias mattas, ma la Sicilia è lontana, e la mamma era.

Ils sulets, che audan, il singluttim, desperà, dals pulschains, en malencurada, èn ils frars, ch’emprovan, cun tut l’inschign giuvenil, da durmir, en l’auter cumpartiment, dal surchombras, giagliner, ma senza success. E pir in plimatsch ravgentà, che sgola, sco l’anghel da la pasch, furius, tras la stanza, e tutga, las planschadras, cun lur egls cridulents, cun in sfratg, imprevis, taschenta lur dolur, andetgamain, e ruaus, e Toni, ed in pèr auters anghels pertgiraders, ristgan puspè da sa platgar, sin ils urs dals letgs, e sin ils tarpets, malsegirs.

Onda Fabiola vegn mo pli tar ils putgants, da la Salidada, per ils quals ella duess rugar, Nossadunna, alura surmaina il sien, matutin, il quità per la defuncta. La testa, da Fabiola, cupitga, enavant, sur il grugn dubel, e la bratscha, stagna, da la lavur, e dal lavar, e da las bleras coccas da maila, schlucca, e giascha, sco terrada, sin il scussal, rentada cun la corda, da rusari, isada, strapatschada.

E durant che Fabiola dorma, e pertgira la bara, fidaivla, sc’ils schuldads romans, la fossa da Cristus, e runtga finin, schluita Maria, bufatg nauaden, avra il truclet dal buffet, quel, nua che giaschevan las raubas veglias, ed il plunder, e fufrogna, e tira nauadora la pipa da tat, ed il satget, plain tubac, e fila, sc’ina mustaila, vi tar il vaschè. Ella avra il fanestrigl, sur la fatscha da la tatta, quai era tut quai ch’ins veseva anc, suenter ch’il scrinari era stà qua, dat in bitschin, a la tatta sin il nas, sa perstgisa, scutinond, tanscha cun il maun en il vaschè, e chatscha la pipa, bufatg, sut il chic da la dunnetta en, e stuppa, il satget, suenter il plimatsch giu. «Salida, tatti, el ha emblidà, la pipa. Jau sper, ch’il tubac tanschia, enfin che Gion butigar mora, ma quel e gia vaira vegl, ed alura datti puspè tubac, en tschiel.» E Maria stritga, questa giada, a la tatta sur il frunt, perquai ch’il nas è stà giz, e fraid, e serra, bufatg, il viertgel, dal vaschè, da la navetta, che la maina tar tat.

La mamma, stancla, lia, puspè, la mascha da Maria. «Oz hai jau prendì la blaua, per il til da bara, quella è pli bella.» La mamma morda sin il petgen, e gnugna, durant ch’ella tegna cun in maun la mascha, e cun l’auter la verscha. «Charina, ti es anc memia pitschna, per ir suenter bara. Ti e Pederin stais a chasa, e ti das in pau adatg, dal fegher.» Ella nua, la mascha, e Maria, s’accorscha, vi da la stratga, decidida, ch’igl è manegià serius, e ch’i na vala betg la paina, da far il botsch, oz betg. – Schebain ch’i n’è betg endretg, che gist ella, Maria, sto star a chasa, cun Pederin, quel sbragiaditsch, e cratsch, maldisà, che tira ad ella per ils chavels, quels paucs, adina cura ch’el po tiers. Ma oz, sch’els èn sulets, survegn el in pugn, u ina sgriflada, u ina pajada en il tgil, gliez è segir.

Dadora scruscha la stgala, adina pli fitg, ed alura chala ella da scruschir, e quatter stgatlas, autas, tgembladas, da patissaria, vegnan nauaden, cun onda Fabiola, suten, e fineschan sin maisa. «Quai èn ils merengs, per marenda.» Mamma avra la stgatla, ed in’odur, frestga, dultschina, e giavinanta, sigliotta nauadora, per maisa enturn, ed a Maria si per il nas. «Per tgi èn quels merengs, dastg jau in?» La mamma scurlatta la testa, e serra, anc pli decidida che avant, la stgatla, e porta tut or en chaminada, nua che la buna savur schela, e mora, senza avair salidà Maria.

Ed alura tutgi da bara, e quatter nairs vegnan e portan giuadora il vaschè, e la stgala scruscha mordio, sco sch’ella less reclamar, che la tatta vul ussa ir, per adina, tar tat. Maria tira en il venter, per ch’els possian speravi ed ora, ils umuns, cun il vaschè, ed è in pau trista, perquai che la tatta va ussa, senza avair detg, a nagin, nua ch’ils biscuits èn zuppads, quels buns grassins, ch’ella repartiva, adascus, cura che mamma aveva brassà la pulenta, memia fitg, u cundì, la buglia da semulina, cun sal. Ma strusch che la bara è ord chasa, prenda Maria ses frarin, maladester, per il maun, al strocla ina crusta da paun setg, en satg, ed al serra, en cligna, nua ch’el aveva ina massa laina dad arder, per far termagls, e naginas sorinas, per trair ora chavels.

Il requiem è passà, ed il chor chanta, sin fossa, litanias, lungas, da malencurada, che muventan il cor, e fan currer las larmas, a las dunnas, ed als umens, e tuts suflan il nas, e sientan ils dutgs, e dostan, ils faziels cregns, en lur giaglioffas, u en la mongia, u en la tastgetta, ed ils fazielets, alvs, svaneschan, e sa zuppan, en il ponn nair, sco sch’els temessan, la fossa, er els.

Durant ch’il prer, svida, ina buccada terra, sin il vaschè, sfundrà, sa strocla, e sa chatscha, cun inschign, e plain mirveglias, ina chapitschetta, cotschna, tranter il guaud da chommas, e rassas, e crutschas, ora, e stat, tuttenina, a l’ur da quel, e guarda, en la fossa, e si per il plevon, cun il badigl, e si per quels blers, blers nairs, cun egls scuflads, e las chapellas radundas, ed ils faziels da chau, senza colur.

Il plevon, in pau irrità, spetga in commentari, da la chapitscha cotschna, e fa ina pausina, e la guarda, ed era Maria contempla, ed observa, cun egliuns, e spetga, er ella, ch’il plevon dia insatge.

Tuttenina s’accorscha ella, sco dus bratschs, ferms, sco quels da l’onda Fabiola, la tschappan, da davos, la tegnan stagn, e la tiran, e portan, enavos en il guaud, dals nairs. Ed avant che Maria, mirvegliusa, bada, è la chapitscha, cotschna, svanida, en la notg da la mantella da l’onda. «Quella ha la tatta fatg», scutini, da sutensi, encunter l’ureglia da l’onda, ma il faziel gross, da chau, isà, cun las rosinas grischas, e las neglas brinas, impedescha, che Maria, chatta resun.

La sairada, passenta, Maria, suletta, en chombra, sin palantschin, e Pederin, lez tschenta mettain qua giu, sin il bratsch da mamma, e mangia merengs. Ed ella è vilada, che la tatta è ida, senza tradir, l’entgarna, dals grassins, e dat pajadas, a la bissatga.

Ed alura scruscha la stgala, ma pli pauc, che tar onda Fabiola, e mamma porta dus merengs, ed en ina cuppina, in pau groma sbattida, ed in tschadun. A la fin saja ella era stada suenter bara, e perquai haja ella merità la marenda. E Pederin saja anc memia pitschen, per mangiar merengs, di ella sin quai, la mamma, bain sminond, tge dumonda che fiss vegnida, sco proxima. Maria survegn anc in bitsch, sin il frunt, ed ella na duaja betg emblidar da far l’uraziun, Ottilia stoppia anc gidar, giun cuschina.

E Maria tira, strusch che la stgala ha chalà da scruschir, in lenziel, or dal letg dals mats, perquai ch’ella dovra, ina tuaglia, per giun plaun, e sa tschenta, sin la tuaglia e reparta, ils merengs, e la groma, en duas purziuns, per Toni, l’anghel, e per ella.

E strusch ch’ella ha traguttì, il mereng, e la groma sbattida, mangia ella er anc quel da Toni, perquai che l’anghelet n’ha, apparentamain, betg fom, u betg gust, u forsa gnanc gugent merengs, e perfin sch’el avess fom, na pudess el betg mangiar, ses mereng, perquai ch’el n’ha – nagin tschadun.

Andri en la terra da la groma

El sesa, unfis, e vilà sin bab, e mamma, sin il valisch, pesant, cun l’etichetta, d’in biro da traffic, turitgais, renumà, e char. La reclama, autocollanta, welcome to Mauritius, ha el stratg davent, dal viertgel, plastifitgà, da la cofra, e l’ha stgarpada, en tanta tocca, ord protest, che la posta, melna, ha manà, el e ses valisch, mo fin a Ronign, tar tat, e tatta, ed in mez milliun pigns, vegliurds, che circumdeschan la chasa, ed il clavà, ed in pèr autras baraccas, sco guardians, trids, da la lungurella.

Tatta ha chargià, cun charezza, e gust, e fom, ina tarmenta cassata, gronda sc’ina tievla, sin in plattin, fin, da porcellana, che schema, e recloma, ch’el na saja betg ina charretta, u in camiun, ma adumbatten: ina lavina da groma, grassa, dad alp, sa derscha sur il glatsch giu, e cuvra, e stenscha, las rosinas, e giansaunas, sblatgidas, dal decor, sin il platet, cun milli calorias, dultschas, che carmalan, e charsinan, il flurom, permalà. El duaja mangiar, uschiglio na vegnia el mai grond, e ferm, sco tat.

Andri contempla, perplex, la muntogna schelada, sin il plat, sc’in alpinist, amatur, che ponderescha, da tge maun, ch’el duess ascender, il gigant, ed entschaiva, alura, bufatg, a sgrattar, e sa chavar, tras las rasadas, da groma sbattida, e fritga candida, e glatsch da vaniglia, spir mellen d’ov.

La tatta vul savair, sch’i gustia, e stritga, cun il maun, stagn, sanester, al bargnochel, sur la testa, ed ils tschurrichels, e la spada, e derscha, cun il dretg, tschigulatta, gist anc liquida, bain consistusa, e grassa, or d’ina chanta, sbuglientada, d’argient, en il cuppin, spir rosinas, primavaunas.

Il biadi, dat dal chau, ri, in zichelin, e stritga, cun il maun, sur il venter, sco sch’el less palpar, en tge part, dal magun, u dal lom, u da la beglia, ch’i dess anc in chantun, vid, per dustar, il rest da la cassata, che luenta, plaunsieu, en il plat, e najenta il tschadun, stanclentà.

Ed aIura, vegn, nunspetgà, salvament: in mantun pail, nair, cun chommas, e cua, sa ruschna sut il banc nauadora, e litga, al bargnochel, la schanuglia, cun ina lieunga engurda, e chauda, che fa sguzias, ed alura pusa el, pazient, la testa, cun ils banderols da liva, sin la schanuglia, lavada, e guarda, plain brama, ed ardur, si per Andri, e tschegna, tranteren, si tar il plat, cun la schuppa dultscha, che al fa currer la liva, giu per las chommas, dal rambot.

E lez, per sa deliberar, da la cassata, e da la spungia pailusa, che aveva sa patrunà, da ses schanugls, posa, entant che tatta telefonescha, cun la latgaria, l’entira buglia dultscha sin il banc, lunsch davent dad el, e la scua engurda, litga, e lappa, giuaden, tut, en in batterdegl, e lascha enavos, in plat, net, nov, sco or da la maschina da lavar.

Andri tegna, cun dus dets, er il cuppin, sut maisa en, e spetga, in amenin, e s’accorscha, co che la lieunga, fomentada, glischna sur la detta, sfuigna en la tschigulatta, e lappa nauadora, il davos dagut, dal cuppin da cacau.

E tatta turna, sa legra, l’emprim, da l’appetit, dal biadi, ma scuvra alura, cun l’egliada d’in sprer, rutinà, in chavelin nair, che sa stenda, tranter las giansaunas, sin il plat, lung e gist, sco ses millis e millis fragliuns, derasads en l’entira chasa, ma concentrads, en gruppas, sin il canapé, e sut maisa, ed en il chanaster, da Beppo, il chaun. Sch’el haja gì agid, vul ella savair, la cuschiniera, ed Andri, surprais dal tratg, detectiv, da la tatta, dat dal chau, e mussa, cun il det, targlinond, sin la culla naira, pailusa, che mitscha, mittina, ord cuschina, sco sch’ella vess, savurà, utrò, in brassà.

L’emprima notg a Ronign, ès el ì a sa perder, Andri, striottel, en il letgun, lom, ed aut, ed en ses siemis, d’encreschadetgna.

El era crudà, en ina bognera giganta, plain groma, grassitscha, e sfundrava e na chattava, nagut per sa tegnair, ni funs, ni riva, ni aissa, e giu da tschiel daguttavi, fritguna candida, colurada, sco confettis, che pitgava, e fascheva squittar, la groma, e sfundrava, alura, plaunsieu, en la mar, alva, maligna.

E sco sch’el tschertgass, in spendrader, che al preserva, da la najada dultscha, in che fiss engurd avunda, da svidar, e stranglar, e litgar ora, l’entira bognera, sa ruschna, Andri, or da letg, il plimatsch, taclà, sut bratsch, sc’in rintg da salvament, e tschertga, ils stgalfins, scumparids, e n’als chatta betg. Forsa dovra el, il tigher, che dorma, sut il letg, in pèr pantoflas, ed Andri, mitscha spert or en pierten, per betg dasdar, il giattun, dumesti.

Ils pes, schelan, sin las plattinas, fraidas, dal pierten, el sigliotta, or en stiva, nua ch’il chanè, da launa, spessa, Beppo, dorma, e runtga, sin il canapé, sper la pigna, anc chauda. Andri sa strocIa, sper il chaunatsch, sin pultruna, tira spert, ad aut ils pes, pervia dal tigher, da stiva, cuvra cun il plimatsch, ils pes, e posa, la testa, insanua, en quel mantun da pail, che cuvra, il canapé, sc’in plimatsch, struvegià, e selvadi. Ina litgada, bletscha, sur l’entira fatscha, al beneventa, ed il rusignim, quiet, regular, che suonda, al nina, en il sien.

Tatta, squassa, il plimatsch, ed il pail, or da fanestra, ma il pail, stess pli gugent en chasa, e sa dosta, e s’oppona, a las pitgadas da la chasarina, e sa tegna, cun griflas diritschas, en la taila, fin che la tatta, perda la pazienza, e va per il barschun, e terminescha, ils dis grass, dal pailam.

El duaja sa lavar, e suenter dettia ensolver, di ella si per il rambot, che susda, sin il canapé, e tussa, andetgamain, perquai ch’in chavel, da ses plimatsch stgaudà, Beppo, è sa fitgà, en il culiez.

El zappigna or en pierten, e da stgala si, en il bogn, bogna là il sdratsch, ma mo lez, strocla in pau pasta da dents en bucca, la reparta cun la lieunga, in pau dapertut, e la spida ora, in amenin, pli tard. Perfin ils chavels emprova el, d’arranschar, cun aua, e spida, e schel, ed in petgen, cun dapli rusnas, che dents.

Trentatschintg secundas pli tard, sesa el giu a maisa, e svanescha prest, davos in cuppinun da café, sbugIientà, che fima, legherin, e cuntent, sc’in chamin, d’ina fabrica da liquors. E tras la brentina, matutina, da café, vesa el tatta, che paregia, flettunas, da paun, cun paintg, e mel, ed ina rasada da tuargia, tremblotta, da suvi, ch’emprova, cuntinuadamain, da glischnar, e daguttar, giu dal paun, en il plat.

Suenter ensolver possia el ir cun Beppo per la posta, di tatta, riend, e stumpla la talgia, tgemblada, da paun, sur maisa nà, sc’in bastiment, da martganzia, or da la terra, da la confitura, e tuargia da zutger.

Beppo trotta, sper Andri, suenter via ora, ballinond, cun pass, irregular, e tegna la testa, cupitgada, torta, sco sch’in’ureglia, fiss pli greva che l’autra, e tirass a bass, la testa, dal magliadrun. Tranteren tgitta el, temelitg, e tuttina garmadi, nauadora dal chagliom, selvadi, da sias survantscheglias, sco sch’el spetgass, il rest, da la flettuna, da paun, cun tuargia – ma quel, ha Andri, mangià sez, d’insatge sto el gea viver, er el.

Bastiaun da la posta, in veglin, cun ina goba, ed in venteret, bel radund, sc’in schumber, african, guarda giu sin il rambot, che na sa gnanc raschunar sco el, plain suspect, e pir cura che Beppo, susda, e toffa or da bucca, e lascha percorscher, l’uffizial, temelitg, e pedant, ses spretsch, profund, da chaun, vegn, Bastiaun, nauadora cun la posta, la gasetta, ed ina carta, dad onda Hanni , che è en vacanzas, a Gran Canaria, e che lascha salidar, tuts, oramai er il postenent.

Beppo, insista, energic, da purtar la gasetta, el morda en il palpiri, conscienzius, sco sch’ella fiss pir legibla, valaivla, cun il sigil da ses dents. Ils dus pots, cun las sis chommas, chaminan, l’emprim, direct encunter chasa, suenter l’ualet en, che sgarguglia, misterius, e dasda, dascus, e, carmala, il gust d’aventura, e da ristg, temerari, en il cor, dals furbazs.

In amenin pli tard, sa noda, Beppo, en il dutg, e persequitescha, in rustg, che Andri, ha scurrentà, or da l’erva, a la riva – e la gasetta, cun il bul, giascha, en in bugl, e tschitscha, aua, e lozza, e bugliacca.

Andri, a l’ur, dal dutg, cloma, e sbragia, ed animescha, il chatschader, e siglia, sigliotta, sin il mistgel, lom, e glisch, e sa glischna, tuttenina, e fitga pe, sin in crap, che fui, ed il fegher, giascha, entir ed entratg, en il zup, dals rambots, che sa nodan agitads, e surstads, sur il sablun, alvitsch, da Gran Canaria, ed ils salids, umids, dad onda Hanni.

Fastizs, grass, da lozza, e mistgel, mainan, sur la stgala d’entrada, tras il pierten, cun las plattinas, si da la stgala da lain, en il bogn, nua ch’ils purschels, crain dad esser sulets, e sfruschan giu, la bugliacca, da l’ual, cun ils fazielets, cosmetics, da tatta, e sa guardan, starmentads a mort, cura ch’els vesan, en il spievel, ina dunna enconuschenta, che para, betg gist uschè curtaschaivla, sco uschiglio.

Tatta scurlatta la testa, e tschiffa il biadi, per l’ureglia, ch’el ha gia sfruschà giu, ed al maina, da stgala giu, tras il pierten, cun las plattinas, ordador, e tschel, pailus, ed uss er anc garnì, cun fustis, e flurettas, melninas, trotta suenter la tatta, senza far mucs, la testa sbassada, e l’egliada, che para, enriclada, a tut quels, che n’enconuschan betg propi, la palandruna.

Or en iert, als spetga, ina duscha, rurala, tatta, squitta, aua schubra, or d’in uder, sin ils dus baus da grascha, che na sa muventan, betg dal flatg, bainsavend, che la fugia, fiss inutila, e vana, sc’il giavisch, dal giattel, da far muuu, enstagl miau.

Ils lumpazis sesan, sin la stgala, sulegliva, davant chasa, Andri, en chautschas da bogn ed il soci, en ses solit vestgì, pailus, che glischa, oz, da la lavada, da tatta, e sa laschan, sientar, da la glisch, e dal ventin, chaud, dal suentermezdi. Andri, buffa, a tschel, en per l’ureglia, e lez starnida, e sa squassa, ed ils daguts sgolan, e sa pIatgan, sin il turmentader, e ruinan, las fadias, dal sulegl. E sco per far bun, la squittada, al litga, Beppo, ils mauns, e la fatscha, ed il culiez, ed Andri, sa senta, schuber, sco anc mai.

Insatge sc’ina nauscha conscienza, maschadada cun in zic lungurella, ed in zichel chaprizi, chatscha, e maina, ils vagabunds, enavos tar l’ual, sco sch’els n’avessan, per cas, tuts dus gist betg tadlà tiers, cura che la tatta, als ha scumandà, da turnar, tar quel paltaun.

Andri sfuigna, en la bugliacca, circa là, nua che Beppo, ha pers, la gasetta, e tira nauadora da l’aua, in gnoc, disgustus, da palpiri da gasetta scuflà, e lozza, ed ina raunetta. El strocla ora, la gasetta, bufatg, sin il schanugl, e la metta, en l’erva, a sientar. In’urelletta suenter, tira el, nauadora da la schuppa – là, nua ch’ils rambots, sa nodan, anc adina, sin la splagia, da Gran Canaria – la carta, dad onda Hanni , la bella, mo ch’il tschiel è daventà brin, e l’aua era. Andri rimna, il palpirim, sco las trofeas, d’in pirat, temerari, e porta, il chat, en processiun, solenna, a chasa, e posa, bufatg, la gasetta, e la carta, per sientar, en il furn, da tatta, struvegiond, la manetscha, sin il maximum, per ch’il palpiri sientia, fin saira.

Ed i vegn l’ura da tschaina, ed Andri, e Beppo, spetgan, en stiva, prus, sin il canapé, sco dus pazients, en la sala da spetga, dal dentist, e Beppo, sesa mo orasum, il plimatsch, per spert siglir giun plaun, sche l’isch s’avriss, andetgamain. Ed alura, cloma, tatta, a tschaina, ed Andri siglia giu dal canapé, Beppo fila suenter, els sa ferman, sper maisa, faschond finta, d’in spalier, e spetgan, fin che la tatta, lubescha, da sa tschentar, davos maisa.

I savura, in pau tschert, nunusità, ma Andri stat bel airi, e Beppo, sgnufla in zichelin cun il nas, ma uschè da bass, che tatta, po impussibel, avair udì, il dubi, dal chaun. Ella avra il furn, cun schlantsch, e stira nauadora, la gasetta, brassada, e la carta, rudlada, taglia tut permez, e reparta, al chaun, ed al carstgaun, in tochet, da tuts dus, giavischond, in bun appetit.

Beppo gnanc emprova betg, da mastgar, la . tschavera, ed Andri, contempla, la stampa, cotga, cun snavur, e disgust. E cura ch’el chatta, endadens, insatge setgentà, che sumeglia, in chalun, d’ina rauna, bitta el, la gasetta snuaivla, giun plaun, e sbragia e gnugna, e Beppo, s’allegra, e strangla il chalun, sc’in vair gourmet.

Sch’els hajan anc fom, vul la tatta savair, ed il rambottel, scurlatta la testa, ed emprova da dir, ch’el vulevi, en sasez, dustar la gasetta, or dal furn, avant tschaina, ma el na rabitscha nauadora, nagut pli, e turna en stiva, e spetga cun Beppo, che tschicca anc, gulus, vi dal chalun, finin, e guarda, cun tat, las novitads, per savair, cun tgi ch’i giaja anc mender, sin il mund.

Ed alura, cloma, tatta, anc ina giada, cun vusch seraina, legra, sc’ina diva, da la Scala, ch’ha retschavì in collier, ed in laud, ed in bitsch, d’in veneratur, inflammà, ch’els duajan vegnir, a gidar, a sientar. Ed ella chanta, cun in tal daletg, ch’ils abitants, da la stiva, sminan, bel dalunga, che quai sappia esser, nagut auter, ch’ina finta, quai cun il sientar.

E tat, da furbaz, strocla l’egl, si per il biadi, ed al prenda per il maun, e Beppo, schiglius, sa chatscha tranteren, e litga ils mauns, e dat da la cua, e fila en cuschina, per esser, l’emprim, ed unic, almain tar tatta, e tar la cuppa, cun il da magliar. Ma sin l’isch-cuschina, stattan els airi, enguttads, sin la sava, sco sch’in vaider, armà, impediss, d’entrar: ina glisch, misteriusa, sa derasa, en cuschina, ed ils cors celestials han intunà, ina chanzun, e tschivlottan, da lunsch, in imni, per tatta, che stat, en pes, davant la frestgera, e glischa, sc’in anghel da Pasca, e porta enta maun, loscha, ina cuppa platta, alva, seraina, cun manetschas doradas, ed in chastè da caramella, suprem, mirveglius, s’auza lien, e ballina, e ballucca, sco sch’el less squassar oragiu, la tetgaglia da groma, che tatta, chara tatta, ha derschì, sur las turs, e miraglias, oragiu.

E la saira, fa tatta la runda, tras chasa, e stida, las glischs, saziadas, e stanclas, or en pierten, e giun tschaler, ed en il bogn. La chombra, dad Andri, è gia stgira, e quieta, insatgi rusigna, e tatta, va plaunin, vi tar il letg, dal rambottel, e sbassa, la testa, e dat, bufatgin, in bitsch, al biadi, sin il front, e s’accorscha, pir alura, vi dal pail, che fa sguzias, ed il flad, disgustus, ch’ella ha tschiffà, en il stgir, la gniffa, da Beppo, il chaun.

E giudim il letg, sa siemia, Andri, en tut in auter mund, d’ina chasa, brinina, lomina, cun in chamin, che ballucca, e derasa, ina brentina dultscha, en l’entira val.

E tut las paraids, da la chasetta, èn fatgas, cun tievlas, lomas, da puding, che tatta cuschina, en ina padella quadra, sin ina pIatta, or en pierten, sper il chanaster, da Beppo, che sa durmenta, mintgatant, en il valisch dad Andri, cura ch’el ha litgà ora, in entir di, la padella, speziala, da tatta. Nauagiu da surchombras, sburfla, mittin, in ual, lomin, da groma, giu da stgala, e rustgins da marzipan sigliottan lien, ed ina giada al di, passa il pot, cun la navetta melna, e reparta gasettas, e cartas, e pitga sin ses venter, ed alura avra tat l’isch, ed il pot salida, e navighescha, da la porta giuadora, sin la mar, da groma sbattida, nua che balenas, candidas, sa divertan, cun mangiar cassata, e tuargia, da suvi.

Curdin archanghel

La gloria, dal paradis, vid il plafond, è anc cuverta.

In guaud da puntanadas, selvadias, crescha siador dal palantschieu, stagnà, e fraid, da la baselgia da son Martin, sco sch’el less siglientar, cun sia roma niva, il bajetg, nov erigì, e penetrar, la tetgaglia, e la cupla, per crescher, viaden, en il vair firmament.

In pèr lavurers, sco filunzas, precautas, raivan, per las paraids enturn, chargiads, cun sadellas da chaltschina, e cuvran, e cuntschan, las rusnas, ed ils donns, en la paraid. In maister, scrinari, indigen, da Casti, in pau scuflà, emprova, da prender mesira, per ina chanzla, e di malaverva, perquai ch’el na po betg tiers, las paraids, alvitschas, che sfrignan, sur dad el, maladester. El sa regorda, tuttenina, ch’ins na duess betg smaladir, en baselgia, e fa spert, la sontga crusch, ed in enclin, plain ricla, en direcziun da l’altar, che n’è betg anc, erigì, gnanc planisà, perquai ch’i mancan ils daners, al pader, ed a la plaiv.

Carlo, da Milaun, munta, las stgalas, da giaglinas, en il clutger, fin si sut, l’arvieut, la cupla, da la baselgia, e na guarda betg engiu, e sa tegna, vid in’aissa, che ballucca, sc’il davos dent, d’ina tatta veglia.

Tuttenina, al tschiffa in sturnizi, el fitga, svelt, l’egliada, sin in crappun, che guarda, quiet, or da la miraglia, e sa serra, encunter il mir, e brancla, tementà, la crappa, e scortga la detta, en la maulta, da la filadira, gruglia, e diritscha. In’urella al gira anc la testa, el vesa, sasez a sgular, cun vieutas, dal tschiel oragiu, e pitgar la tatona, e smardegliar, la chavazza, encunter ina trav, perfida, che pizza, cuchegia, ord spir nauschadad, nauador da la paraid.

Ma alura al calma, il sang fraid da la crappa, che paussa, e penda, sur onn, en il mir, senza perder, mai, la ballantscha, e spetga, quieta, la sbalunada, dal giuvenessendi.

E Carlo ascenda, diritsch, e precaut, ils davos stgalims, fin si tar l’auzada, da lain, segira, sut il plafond, che cuvra, e preserva, sco la punt, da l’arca da Noe, dal crudar, e sa najentar en il viditsch da la mar, e da la nav, da la baselgia.

Il tschiel è bunamain plain, cun anghels e sontgs, e chommas, ed alas, e bratscha, da forza, che gesticulescha, e sa mova, en in ritmus cuntinuà, e selvadi, che dasda, ils morts, ed engola, garmadi, als stanchels, lur sien. Ina glisch, seraina, cleritscha, sa derscha, oragiu, e derasa, splendur, e givlim, e colur, sumptuusa, e grassa, en la mendra entgarna, dal paradis burascus, luminus, agità.

Carlo giascha, en dies, mez schirà, sin in’aissa, stretga, e sgrifla, e malegia, en la chaltschina loma, e fraida. In anghelatsch, cun tschera gritta, smaina il bratsch, anc senza detta, e para, da vulair bastunar, il pover pictur, a granugl, sch’el na finescha betg avant saira, da malegiar, sia tschatta, dad urs.

Sch’el haja anc ditg, dumonda, tuttenina, ina vusch miaivla, e stgira, in pau temelitga, sco sch’ella temess, l’anghelatsch, che sa scruscha, plaunet, or dal mir, da chaltschina. Carlo, volva la testa, mo in zic, per betg perder, ord egl, il gigant, che croda ad el, bunamain, a dies, e vesa, guersch, la glisch, sin ils tschurrichels, dad aur, stgir, da Curdin.

«Mo anc il maun, da l’archanghel, suenter chal jau, per oz», replitgescha, Carlo, e Curdin sa tschenta, pazient, e quiet, sin la chista, da las colurs, e tanscha, a Carlo, in penel, per ch’el na stoppia betg, star en pes.

«Jau less, ina chombra, en il clutger, sut l’arvieut, per udir ils anghels, a chantar, cura che jau na poss betg durmir», scutina el, il siemiader, debelet, il trugl, sco i din, giun vischnanca, e metta, la testa greva, dals tschurrichels d’aur, pesants, sin ils mauns, e persequitescha, mintga stritg, e mintga sgriflada, e sa sfundra, cun la colur, en la gloria, dal tschiel, e da Carlo.

La matta robusta, cun il nas gracil, e tort, in pau tagliant, da Sur-Curt, daventa, tuttina, anc in pau pli loma, e charina, sut il penel, pazient, da Carlo, ed a la fin, surtira, schizunt in tun cotschenin, da turpetg, sias vistas, sco sch’ella vess scuvert pir gist ussa, sia affecziun, secreta, per il Talian, virtuus.

«Nuvolone, ch’El vegnia spert giu tar mai!» Carlo tenscha gist, ils lefs da la bellezza, rurala, e s’avischina, d’ella, anc pli fitg, ed il flad chaud, dal pictur, la dasda, viventa, or da ses sien, fraid, da chaltschina.

«Nuvolone, Carlo!» Pader Francestg perda la pazienza, e Carlo, respunda, ch’el vegnia, e sa metta, a raiver, da las puntanadas oragiu, ed il chaputschin zappitscha, e spetga, là giu, e stritga la barba, spessa, perquai ch’el tema, las autezzas, ed ils precipizis, malsegirs, dal tschiel, da la baselgia.

Sche la lavur s’avanzia, vul el savair, il pader, malpazient, e las mirveglias, ed il gust, e la fevra, n’al laschan nagin ruaus, e l’egl, inquiet, gira, erra, e spiunescha, plain disfidanza.

Sontga Margreta, haja el gist malegià, ella saja gartegiada bain, viva, e plain ardur, cun in vestgì mellen, sco ch’el haja giavischà.

In surrir, zaclin, fui, sur la tschera dal pader, e mitscha, en la barba. Cura ch’el quintia da finir, cun la pictura, el sappia, i dependia mo pli dad el, dumonda, e rinfatscha, il pader, en ina.

Nuvulone, in pau vilà, ed unfis, dal chatschim, dal pader, gnugna, che la lavur progredeschia, tenor plan, e ch’i na sa: tractia, a la in, betg d’in arvieut, d’ina chaplutta, u dal plafond, d’in uigl. Ed ussa, al duaja el perstgisar, el stoppia, sblatgir, anc in pau, l’incarnat, da la sontga Margreta, ella saja gartegiada, gist frestga avunda, per ina dunna, d’ardur spiertala.

Il pader, al relascha, per il paradis. Sch’el possia duvrar, il manual, il truglet, Curdin, da Lisabeta, sch’el saja cuntent cun el, al cloma el anc suenter. In grond agid na saja el betg, ma in bun cumpogn, trategnider, perquai ch’el na dia, bunamain nagut, e na disturbia, betg trasora. E Carlo, scumpara, en il clutger, e turna, tar ses anghels, e sontgs, selvadis, che spetgan el, vess.

Ed il pader, magher, setg, morda sin ils lefs, las faudas, sin il frunt, aut, d’aristocrat, profetic, sa serran, ed el sparuna, dal plazzal oragiu, tegnend, il maun sur la testa, sco sch’el temess, che l’archanghel, son Mitgel, al bitta a dies, in diavelin, destinà per l’enfiern.

Nossadunna, d’avust, n’è betg anc ida en tschiel, ella spetga, sco mintg’onn, sin l’emprim tun, da las vespras, per sa tschentar, sin il nivel, festiv, gIischant, e sgular, e s’auzar, cun dignitad, e maiestad, vers il tschiel, nua che Jesus, la spetga, cun la curuna, dal merit, e dad aur.

Carlo, festina, da finir, anc oz, il terz rang, dal parvis, malempernaivel, perquai ch’el na sa, ni propi giaschair, ni star en pes, ni en schanuglias, per malegiar, e la crusch al fa mal, ed ils anghels, al guardan, spir spretsch, fraid, ils paschas, sin lur nivelins, cun giugadira, levetta, da fim, e da flad, divin, che na dola, mai.

Curdin, oz, anc pli, cumbIidà, e retratg, e cucu, ch’uschiglio, sfuigna, in mumentin, en la chista, da las colurs, e zaivra, la pastracca, che Carlo chaschuna, di per di, cun sia prescha, e ravgia, malpazienta, ma alura, emblida el, il dischurden, e stat en pes, sco sch’in sontg, al tirass, per ils chavels, u per l’ureglia, e chamina, ballinond, cun in ritmus tut agen, vi e nà, sur la rasada da lain, tschentond, precaut, in pe, davant l’auter, sc’in saltimbanc, inamurà. Alura stenda el, plaun, e precaut, in maun encunter il plafond, bass, e tutga, e stritga, l’ala lomina, d’in anghel, pensiv, che sa zuglia, en saida, leva, cun rosas, grassas, dad aur. Curdin, stat sin la detta-pe, e sa stenda, e charsina, l’ala, cun tuts dus mauns, e scutina, da bass, si per l’anghel, dormulent, e balbegia, ch’el duess spetgar sin el, e betg sa durmentar, gia ussa, i na saja betg anc saira.

Carlo, al contempla, riend, e sa legra, ch’ils anghels al plaschan, al cucurel, e scurlatta il chau, sur da tanta simpladad, ed ignoranza, ed al lascha termagliar, e siemiar, vinavant, e tema mo, ch’el tschufrognia, las alas alvas, cun sia detta tschuffa, da colur, e chaltschina.

Tuttenina, tschessa, il surrir, da Curdin, el serra ils mauns, in encunter l’auter, e fitga l’egliada, grischenta, ed ura, in babnoss, vehement, encunter la perdiziun. El auza, andetg, il bural, lartg, da la chaltschina, sa tschenta, gnervus, sin l’ur, da la rusna, e tgitta, temelitg, anc svelt ensi, e sia fatscha glischa, sco sclerida, d’ina sbrinzla, che mora.

Alura, stenda el, la bratscha, sco per sgular, u vegnir crucifitgà, a dretg, ed a sanester, e sa lascha crudar, glischna, giuaden, en il vid, mit, e sgulatscha, anc ina giada, cun il bratsch, desperà, e sfratga, da surd, sin il palantschieu, stagnà, da la nav.

Carlo, sco schirà, andetg, raiva, giu da l’aissa, e sa ruschna, sin tuttas quatter, sur chartuns, e colurs en, e guarda, starmentà, e vesa, tras il bural in anghel, che giascha, sblatg, sc’in lenziel, en purpur nairent, e cun tschurrichels, orfens, che na termaglian, betg pli.

Nossadunna, leva, en tschiel, e rotschas dad anghels, stiran, e stumplan, il nivel, ad aut, chantond, ina chanzun, mariana, da laud. Ed er il pader, Francestg, e trais umens giagliards, fan il lur, e portan, chantond litanias, la statua, da la regina dal parvis, enturn baselgia, e tras las giassas, da la vischnanca, e sur la punt-crap, e suan, mordio, en lur chamischolas, grevas, da ponn, ed il pais, da Maria, e suan dapli ch’ils anghels, e na cuntanschan, tuttina betg, il parvis.

Il pader, ha envidà, a perdunanza, Carlo, e ses gidanters, e ludà, lur lavur, e fadia, e lur dun, regalà da Dieu, ed exprimì, ch’el speria, che la lavur cuntinueschia, era suenter, la disgrazia, deplorabla, cun Curdin.

La schuppa, chauda, mangia el, ma la turna, ed ils amplids, rasads, sin il plat, d’arschiglia, padana, na tutga el betg, ed als lascha sfradar, e far crusta. In’urelletta, pli tard, cun la permissiun dal pader, va el giuador, e sa sterna, grev, e vegl, en l’erva, dal curtin, da la chasa-pravenda, e tschegna, en il sulegl, e tuttenina pari ad el, ch’el perdia sang, il sulegl, e glisch, e la colur melna, dorada, dagutta, lieua, nauagiu dal tschiel blau, sco ord ina rasada, da chaltschina, memia loma.

Ed in anghel, pallid, sc’in lenziel, sesa a l’ur, dal firmament, e ramassa, la colur, ed il sang, dal sulegl, en cuppas, e magielins, e dosta, la colur, en ina chista, la serra, cun ina chadaina, d’uigl, e la porta davent, lunsch davent, per colurar, in auter tschiel, ed in auter mund.

Tuttenina, stat il pader, sper Carlo, e cuvra, ils egls, cun il maun, e di, e pretenda, ch’el na craja betg, vi d’in accident. Curdin, saja crudà, giu dal bural, da la chaltschina, ma che quel, n’aveva betg dad esser avert, cunquai che la chaltschina, saja vegnida tratga si, gia la damaun. Carlo volva, la testa, d’in maun, e stira in puschel erva, or da l’iert, dal pader, e tascha, ma il pader, cuntinuescha, e di, ch’el na possia era betg crair, ch’insatgi haja bittà nauagiu, il pover Curdin, ch’el n’haja pelvair, fatg dal mal, a nagin. – Sch’el, Carlo, n’haja betg vis, tge che saja propi capità.

Il pictur, stira, nauadora, ils petals, stgir blaus, d’ina grifla dal diavel, e bitta, la flur maltractada, en l’erva. El n’haja vis nagut, marmugna el, spert, da bass, el saja stà approfundà, en la lavur, e na saja gnanc, s’accurschì, che Curdin, haja avert, il bural.

E Carlo, stat, andetg, en pes, memia spert, perda in amenin, la ballantscha, tschappa, e sa tegna, vi dal pal da la saiv, e stat sidretg. El salida, il pader, engrazia, per la tschavera, e vul ir, ma il pader, al tschappa per la mongia, ed al retegna, ed al pitga, e martella, en la testa, sut vusch, ch’i saja meglier, per l’olma, da Curdin, sch’el saja crudà, malprecaut, giu da la puntanada.

«Pertge sch’el è siglì, da libra voluntad, ha el pers, il parvis, ed ils anghels, ch’el aveva uschè gugent», admonescha, il pader, e tschertga, d’eruir, la vardad, en l’egliada stancla, e serrada, da Carlo. «Pir l’auter di, m’ha el dumandà, sch’ins stoppia propi, esser mort, per vegnir, en tschiel», cuntinuescha el, il sprer, e lajegia. Carlo, guarda d’in maun, e mitscha a las picladas, da l’inquisitur, mo adumbatten e di, e s’auda, a dir, da lontan, ch’i saja franc stà in accident, e che Curdin, era legher, e cuntent, ma in pau maladester, e quai al haja, deplorablamain, custà, la vita.

Carlo, leva, la damaun baud, perquai ch’il sien, para d’esser mitschà, giu dal bural, cun Curdin, e la fom, e la ravgia, n’al laschan betg durmir. El raiva, si da las puntanadas, sursiglia, ina punt, che trembla, e ballucca, ma el emblida, da temair, ed ascenda, l’auzada, da lain, sut il tschiel. El avra, prest sfratga, la chista, da las colurs, e sa sbassa, e sa sgoba, giuaden, tar las cuppinas, che stattan, anc adina, spalier, al defunct, sco sch’el avess ordinà, ch’ellas na dastgan, mai pli, vegnir spustadas, suenter sia mort, ma Carlo, rumpa il testament, e maschaida las colurs, malordinà, malpazient, sco pli baud.

En sia prescha, sa scumbiglia, tuttenina, in chavel, tschurriclà, tranter sia detta, el stat airi, curtin, sco striunà, e truscha, alura, il chavel, dorà, en la colur, ed al sfundra, tenscha, en la chaltschina, che al serra, e preserva, cun quità.

Dus mais pli tard, èsi vegnì fraid, si sut il parvis, e Carlo, lascha descender, cun la suga, la chista da las colurs, giu dal bural, da la chaltschina, e stritga, sur la fatschada, solenna, dal parvis, di ina salidada, engrazia, e fa la crusch, e bitscha, la chaltschina, fraida, d’atun, per la davosa giada.

Anc quella notg, lascha il pader, chatschà d’ina passiun selvadia, strair giu, ed allontanar, las puntanadas, e gida, sez, a terrar, e disfar, la rait da filunza, da lain, che sa tegna vi da la paraid, e brancla las curnischs, ma na resista betg, a las fridas, da las mirveglias, deliberadas.

In pievelun sa raduna, en baselgia, e puntanadas crodan, ma nagin che tema, nagin che fui, nagin che vul manchentar, il tschiel avert, da Carlo, e toc per toc, sa scuvra l’arvieut, ed in anghel suenter l’auter, vesa, per l’emprima giada, il mund, e là giu, in carstgaun, u in uffantet, ch’el duess, forsa schizunt, pertgirar.

Il pader, ed ils confrars, ed il caluster, e la calustra, ed il mastral, ed il parsura, da la confraternitad, ed in deputà, da l’uvestg, observan, nà da la chanzla, a crudar, la tenda, il portal dal parvis, ed il pader bragia, ed il caluster era, e là si s’avra, il tschiel, glischant, splendurant, e magnific, e crescha, ad aut, lunsch, sur il tetg, dal tempel or, e la sontgissima Trinitad, sa mussa, averta, ed il vel è crudà, e la calustra, croda en schanuglias, e di paternoss, e singlutta.

Il pader, commuventà, strocla, il maun, da Carlo, ed engrazia, e strocla anc pli fitg, e Carlo, smatga enavos, e tema, per ses maun, e sia pictura, e maina il pader, in pau d’ina vart, da la fulla, ed al mussa, là si, sur la miraglia, dal clutger, nua che Curdin, avess vulì abitar, in anghel, tschurriclà, dad aur, prest niv, e bler pli grond, che tut ils auters, in pau temelitg, che sa tegna, vi d’in nivel, per betg glischnar, nauagiu, e guarda, cun egliada, surstada, e stancla, e miaivla, sin il pader, che enconuscha el, immediat, e retegna, in mument, il flad.

«Quai è Curdin, pader, venerà, e quel, na rabaglian. EIs, betg pli oragiu», di el, e svanescha, giuador, cun il cor, uschè plain.

La fevra da Signor Henrico Zuccalli

Dus mors giagliards, francheschan il baldachin, da vali, cunter l’urizi chaud da stad. Il nanin Goffredo, pachetà en in damast verd, che tenda mordio sur goba e venter, dorma sin il stgalim da l’estrada dal tron. La fila dals lacais è lunga e guliva, quarantasis d’els, en livrea cotschna da festa. Per il primcamarier, la balandra, hani pitgà in pal en terra ed al rentà vidlonder, per ch’el na cupitgia betg, e survivia l’audienza. La perucca dal minister da guerra, è glischnada davos giu, il suaditsch curra en dutgs, da las tempras oragiu e sbucca en il culier da brocat, surtratg da crappaglia. – Tut è bain arranschà, traitschient miradurs, tagliacrappas, lainaris e scrinaris, tuts en spalier, brassads dal sulegl, davant l’entrada provisorica dal palazi, in torso gigant che susda cun milli buccas vidas en il chaud da stad.

In currier cregn siglia giu dal chaval. «L’Autezza serenissima è arrivada, giavischa d’As vesair, Signor Zuccalli.» L’architect curial controllescha, anc ina giada, ils buttuns da madraperla, tracla la chapella sut bratsch, stritga il barbis, sa sgoba, anc in pau pli bass, e spetga. Ins auda scruschim da gera, quatter chavalatschs cumparan, davos la chantunada, chatschads dals sbratgs d’in viturin, en anguscha, e sa ferman davant la rasada da tarpuns. Dus lacais stragliads siglian giu da la charrotscha, posan in stgalim entaglià davant l’ischigl, sa sbassan, enfin giun plaun. L’architect curial Zuccalli, lain dir Henrico, sco giat sgobà, il dies fitgà, vesa a sortir dal char, in chalzer cun tacs cotschens, surcusì cun conchiglias d’aur. Or dal chalzer crescha in ventrigl en chaltschiels alvs, in bindel spir pedras enturn il schanugl, e curt suenter cumpara il schumellin, sanester. «Ch’El laschia cuntinuar a lavurar, Signor Zuccalli!» In segn als lavurers, ch’assiglian las puntanadas, ils tacs cotschens chaminan cunter il tron, Zuccalli s’auza, il dies para da sfender. El suonda l’Autezza, cun ventg pass distanza, cun el l’assistent Viscardi, ses rival, e dus servients, chargiads cun in mantun plans e skizzas. «Tg’El explitgeschia il plan e la duaivla cuntinuaziun da nossa nova residenza, Signor Zuccalli.»

Ed entant che l’architect, mez vieut, il palazi en il dies, dilucidescha funcziun e decor, ed enumerescha pilasters, lisenas, aladas e balustradas, avanza la disgrazia: in scruschim malign, nà dal bajetg, ina colonna amez la fatschada, sa sgoba e croda. «Signor, noss edifizi...» Zuccalli, volva, cunter veglia, il chau vers il tract principal, in mument al para il sang da schelar, el sa tegna vi dals buttuns dal libroc, sgrufigna il plan en maun. In pass vers il bajetg, ina vieuta andetga, enavos vers il prinzi, alura chamina el plaunin, sco sch’i fiss l’emprima giada, vers il bajetg. Tuttenina sa metta el a currer, in segund pilaster ballucca, Henrico siglia vitiers, sco sch’el less al retegnair, in capitel s’inclina a sanestra, tutga in’autra pitga, e sco in domino gigant, sa metta l’entira fatschada en moviment, Henrico auza la bratscha, sco per scumandar, per fermar la crudada, ma la miraglia ballina, e spulvra enavant, Henrico stgarpitscha sur ina trav en, che giascha per terra, scurtga bratscha e schanuglia, sa rodla en pe, curra vinavant, vegn tutgà d’in’aissa da puntanada, crudada cun la miraglia, sco ina rait da filunza, filigrana, che na vegn betg da far front, ad in tavaun malvulì. Ina spulvrada spessa al cuvra, al engola il flad, ed el perda la schientscha.

La rosetta sblatgida, vi dal palantschieu sura, gira, e siglia, e rotescha. Henrico tschegna ad aut, la rosetta para d’al vulair fresar il tscharvè, ed el serra puspè ils egls. «Ti stos baiver, Henrico, ti has fevra.» Maria, tschentada a l’ur dal letg, la dunna, al tanscha ina magiola, cun schuppa da farina. «Mo il risalit da mez, Henrico. Betg l’entir chastè, mo las pitgas, da la fatschada encunter saira. E nagin ch’è sa fatg mal. E Viscardi è stà qua, per guardar co che ti stettias...» Henrico bitta il plimatsch vers sia dunna, la schuppa squitta sin il tarpet, Henrico sa storscha en letg, di malaverva. «Viscardi, la fiergna», gnugna el, e spida en il plimatsch.

Henrico, ballinond, sfuigna en in caum secret da ses secretari, trai nauador, in satgin da tgirom, al stuppa en giaglioffa. El sa schluita, da stgala giu, ils stgalims scruschan, ma la chasa dorma, el sa zuglia en il mantè da plievgia. La giassa è viditscha, in temporal nocturn ha spaventà ils murdieus ed ils ratuns, in pèr scrottas da brenta pendan vi dals clutgers dal dom, che paran sanganads. La chasa da Viscardi! Las fanestras èn stgiras, nauschas, al sfrignan a dies. In barcun ballucca en il vent, chasa schlaschada, e croda a Henrico sin il pe, prest al avess el fendì la chavazza, el tschessa, sa strocla encunter la miraglia d’ina chasa vischina. Na bastava i betg d’incassar la plazza, er la vita al vulevan els engular, l’asnamenta ch’el aveva promovì, sustegnì, scolà. Parasit, Viscardi, che la muria .ta maglia! – Chatschà d’instinct e d’anguscha, chamina el vers la porta da la citad. Mo davent! Ballinond, baud cupitgond, sa tegna el vi da la sava d’in isch, spetga, enfin ch’el vesa puspè cler, zappa en in puz, l’aua al bogna la chautscha. El sfruscha giu il suaditsch, davant el il portal da la citad. Ina guardia para d’al avair vis, vegn natiers. Henrico svanescha en l’entrada d’ina stalla, sa zuppa davos ina pitga, la guardia passa, savura da vinars, e turna. La citad è clausa, nagina fugia, el na sa betg scappar, l’anguscha al serra la gula, il cor batta, el ruschna suenter la liadira dal mir giu, sa platga sin il crap fraid, tira la schanuglia cunter sasez, e chala da fladar, in amenin, e notg al brancla.

En pe dasper il model, dal palazi, il maun pusà sin il tetgal, gira l’egliada, turbla da Henrico, glischna sur las miraglias e colonnadas da pign, malegiadas en alv e mellen, in palazi da trentaduas axadas, quatter aladas, dign d’in imperatur. Colonnadas, rigurusas, mainan a l’entrada, senza remischun, pilasters marcan pussanza, stuc ritgezza, in siemi van, ussa tut en ruina, ed el, l’inventader, architect, bab dal siemi, bab anc dapli da la ruina, crudà en disfavur, liquidà. – Ina gritta naira al emplenescha la beglia, el fora la detta marva, en las rusnas nairas da las galarias, en model, stira dapart ils cubus enfilads, avra la fanestra da la stanza stgira, ses lavuratori, e bitta, e schlavazza, in toc suenter l’auter, en la curt da la chasa, sa deliberescha, dal pump, dal siemi, dal gip, sfratga las aissas sin la schanuglia, stgarpa las fatschadas, giuador cun tut, e zappigna a mort las curunas da stuc, ils puttos e las vopnas ed il chamins mazzacrads.

Goffredo dorma puspè, sin il stgalim davant il tron, e runtga finin, fila sco in giat, che na smina betg il nausch. Henrico, sgobà, dus servients al tegnan, per ch’el na cupitgia betg, cun mauns sco claviglias. La porta s’avra, dus stregliads tiran dapart las alas, Autezza vegn, ils tacs cotschens sa ferman, davant Henrico, las claviglias sa serran. «Ch’ins dettia in taburet a Signor Zuccalli!» Henrico s’accorscha, co ch’ina sutga bassa sa strocla sut el en, sa tschenta, ils servients n’al laschan betg liber. «Na stattan Els betg bain, Signor Zuccalli?» Henrico auda sasez a dir insatge confus, tira a funs il flad, spetga la sentenzia. «Nus giavischain, Signor Zuccalli, ch’El sa rendia immediat puspè a la lavur – uschè spert ch’El è guarì. I para ch’il terratsch cuntegna blera arschiglia. Quella ha chaschunà la sbalunada.» «E Viscardi?» sa senta el schend. – «Viscardi è saun, Zuccalli, el vegn ad assister El, er vinavant. Pertge?» A Henrico cumparan las stailas, ils tacs cotschens sautan, e tuttenina vesa el, egl en egl, davant el, ina fatscha rosa, unflada, Autezza, ina tarmenta perucca, pudrà, in terribel flad, che scutina: «Ma Signor Zuccalli, tge pomai ha El fatg la notg passada? Ha El siemià mal? U forsa mangià insatge tissientà? Signor Zuccalli!» – Ma Henrico nina vi e nà, perda la ballantscha, ils servients al emblidan, in amenin, el cupitga, ils buttuns da madraperla s’avran, el tschiffa gist anc la chomma dad Autezza, croda sin il chalzer, scurtga il nas, vi da la conchiglia dad aur, e finescha, cun bucca averta, davant in tac cotschen da l’Autezza Serenissima, deliberà, cun in schem cuntent, levgià.

La princessa da las cigarettas

A San Murezzan ha ella in chastè, Madlaina, in palazi, grond e lartg, cun dus clutgers, grassottels, e cun otg auzadas, e tschient lautgas, nua ch’ins vesa, a sgular, ils tulauns, e nua ch’ins sto dar adatg, da betg crudar, oragiu, per spir, utschleglia.

Davant il portal, dal chastè, spetgan servients, en livreas verdas, ed ina charrotscha, cun otg chavals, stat adina pronta, per purtar, Madlaina, a la staziun, tar il tren cotschen, ma mintgatant, dorman ils chavals, ed alura sa lascha ella guidar, en ina da las limusinas nairas, u scarsola, sin il stadal, ch’ella ha survegnì, dal directur, sin Nadal. En il chastè, dorman, e mangian, anc millis autras persunas, giasts, che vegnan, e van, gist sco ch’i para e plascha, e che levan tard, la damaun, ed han anc savens nauscha luna. E cura che quels, tiratardis, da la damaun, vulan turnar, a chasa, cun lur valischs, e lur stgatlas da chapellas, e lur chaunins, e chagniels, stoni pajar, ina massada raps, sin biro, per ch’il chauffeur, als guidia, a la staziun. Ed er a Fidel, il chasseur, stoni struclar in rap enta maun, per ch’el als laschia insumma ir or dad isch.

Il chastè da Madlaina ha circa in milliun fanestras, e tuttas guardan, sin il lai, e sin ils lareschs, e sin il Corvatsch. E be Madlaina, ha propi ina bella vista, be ella vesa, sco ch’ils cuschiniers, sagian la schuppa, e litgan las paluttas, e sco che las lavunzas, sesan sin ils tarpets, e mangian tschigulatta, e fan da spierts, cun ils lenziels, dals giasts.

Madlaina sa dasda, mintga damaun, cura ch’ils pasterners, vi en cuschina, mettan en funcziun, la maschina, che truscha la pasta. L’emprim gira ella, la maschina, plaunin e bufatg, e tschivla in zichelin, sc’in corv, rauc, ed alura rotescha ella, adina pli svelt, e tschivla, anc adina, ma plitost sc’in pasler, ed a la fin tuna ella sc’in poleschet, ch’ha chattà ina fraja, il favrer, ed alura sa, Madlaina, ch’igl è uras, da levar.

Ella raiva or dal letg, cun la matratscha loma, e las pennas, veglias, che recloman mintga giada, cura ch’ella sa muventa, e sigliotta vi tar la fanestra, sa stenda, sin la detta-pe, tgitta, ord fanestra, midond, cuntinuadamain, d’in pe sin l’auter, perquai ch’il palantschieu è fraid, la damaun.

Il pasterner, che fa ils crutschins, per Madlaina, ed ils paunins, e las mitgas, prenda, spert, giu la chapitscha, alva, e salida, la princessa, e mussa sin in comet bler pli grond, ch’ils auters, ch’el ha fatg, aposta, per ella.

E Madlaina sa lava, spert, or en pierten, fa insatge sc’ina tarschola, sin testa, tira en la rassa, ed il scussalin, cun ils pizs, e fila, giun stanza da mangiar, nua ch’il concierge, Matteias, ed il directur, e la guvernanta, e la dunna dal directur, Emilia, discurran, tuts l’in tranter l’auter, sur da chaussas scumbigliadas, ch’ella n’enclegia betg. Ella sa tschenta, spertin, il pli orasum, la sutga, e sgnufla, e chatscha, e strocla, il crutschun, da bucca en, sco sch’el fugiss, uschiglio, sin in auter plat, u giess sin pelegrinadi, a Roma, per mai pli turnar.

Tuttenina, daventi, quiet, vi da maisa, il directur, nettegia, e drizza, ils egliers, sco sch’el na vesess, betg endretg, e la guvernanta, tussigna, ed il concierge, truscha, empatgà, en ses café, sco sch’el less far paintg londeror. Madlaina, tgitta, surstada, enturn, glischna in pau vi e nà sin la sutga, ballina trais giadas cun las chommas, stat alura dretgsi, sc’ina chandaila, sfruscha giu las mieulas, giu da bucca, e stritga, bufatg ina rasadina fina, transparenta, da tuargia, sin il rest, dal comet, maltractà, e dalunga, cuntinuescha, il discurs, sco avant, e Madlaina, Madlainina, stritga, in crutschet, suenter l’auter, cun adina dapli tuargia.

Il directur, tgitta, sur l’ur dals egliers ora, si per MadIaina, e ri, e di, ch’ella dastgia oz, charrar, il charrin alv, ora, sin terrassa, e vender cigarettas, e tschigulattas, als giasts, e ch’ella stoppia dar bain adatg, da la bursa, che nagin l’engolia, u zuppia, lien, in rustget.

Las cuas da randulina, dal frac, dal concierge, Matteias, ballinan, davant ella nà, si da stgala, e carmalan, da dar ina stratgina, per franar, d’urgenza, il pass, svelt, da l’umin, che fa currer, buffar, MadIaina, tras l’entir palazi, sco sch’i vessan, engulà, la curuna da la regina da la Spagna.

Tuttenina, sa ferma Matteias, davant l’isch dal palantschin, e ses egls, glischan, bunamain uschè fitg, sco las clavs, sin ses culier, ed el avra bufatg, cun quità, la porta, sco sch’el temess, ch’el rumpia, cun struvegiar, la clav. L’emprim, spalanchescha el, l’ala dretga, e suenter, era la sanestra, da l’isch, ed in radi, zaclin, tgitta, viaden, per il palantschin stgir, e glischa, sur las rodas, grondas, alvas, d’ina charrotscha, spir ornaments, e stortigls, e firlefanzas festivas, e MadIaina, gia sa sgoba, per trais centimeters, davant la regina, da la Spagna, che spetga sin palantschin, per dar la bucca, cun MadIaina, e mangiar, pastinas, da zutger, e marzipan, venezian – qua tira, Matteias, nauador, il charrin, cun las rodas, memia grondas, e cun ils chanasterins, per las cigarettas, e las tschigulattas, ed il tetg, che ballucca, in pau, pli spert, ch’il char sa muventa.

Il sulegl, stgauditscha, sin la terrassa, e sin il tetg, dal charret, ed anc dapli, sin la tarschola, sfarfugliada, da MadIaina, che guarda, vilada, si per ils lareschs, lungurus, che l’engolan, la vista, sin la plazza, da tennis, e sin il bogn, e sin la chaplutta, dal palazi, cun lur guglias, sblatgas, e lur dascha, plain variclas.

La terrassa è fullanada, cun giasts stanchels, che pateschan, dal chaud, e suan, e baivan, e crain, da giudair, la bell’aura. Ils umens, signurs, fiman, magari, cigarettas, u stumpas, ed il fim, enzuglia, lur fatschas, sco sche las chapellas da strom, brasclassan, e fissan sin il precint, da tschiffar fieu. E las damas, sa zuppan, sut lur umbrellinas, radundas, che giran, e creschan, or da la terrassa, sco bulieus, sin in flatg, da mistgel, en il guaud.

In umin, vegl, cun ina goba, ed ina chapella, melnina, eleganta, zoppegia, natiers, e less cumprar, ina tschigulatta, ma lezza, è luada, en il chanasterin, e MadIaina, na ristga betg, d’al vender, la broda brina, perquai ch’ella tema, per il tschop, da glin alv, dal tattin, e perquai al venda ella, in pachet, Lucky Strike, e regala, suren, in pèr zulprins.

Il veglin penda, precaut, la channa, vi dal char, e sfuigna, nauador, ina cigaretta, sa tegnend, adina puspè, vi dal charret, per betg perder la ballantscha. El chatscha la cigaretta en bucca, la tegna, cun ils dents, rumpa quatter zulprins, per l’envidar, tgappa, puspè la channa, per zoppegiar, fimond e tussind, e cun schanuglia tremblanta, enavos sin ses plaz, da l’auter maun da la terrassa.

E sc’in saltimbanc, attempà, che perda, per l’emprima giada, la ballantscha, en sia vita, e manchenta la suga, e croda en il sablun, cupitga, Sir Bumby, sur la maisa, d’ina chantadura taliana en, e svida il cynar, sin la rassa, da saida, rosina, e la dunna, da l’opera, sbragia, sco sch’ina mieur, u in ratun, fiss ruschnà, sur ses pe. La chapella, da l’umin, rodla sur la maisa, e croda en il puz da cynar, giun plaun, ed il maun, struvegià, che tegna, anc adina la cigaretta, giascha, en il tschendrer, e tschendra, surtira, e tatga vi da la detta, marva, e vi da l’ur, dal tschop alv, da l’umin, mort.

Madlaina, curra vitiers, stat, in amenin, starmentada, embrugliada, sper la maisa, e prenda, bufatg, la cigaretta, or da maun, al tattin, e lascha, svanir, l’indizi, da la mort andetga, en la giaglioffa, dal scussal, e tuts guardan tiers, e nagin na di insatge, ed alura curra, il medi, da l’hotel, nauador, e Madlaina, schluita, davent, ed en la testa martelli, e pitgi, sgarschaivel.

I va, encunter saira, e Madlaina sesa anc adina, sin la lautgina, tranter ils dus clutgers, da ses chastè, ed ils corvs, sgulatschan, sur ils lareschs or, e cratschlan, da sturns, e la terrassa, lunsch là giu, sut ils pes da Madlaina, è vida, e mo il charrin, cun las cigarettas, spetga, in pau pers, e cun nauscha conscienza, tranter las maisas vidas, e spetga, ch’insatgi, al metta en chadaina, ed al maina en praschun.

Madlaina, ha zuppà, ils mauns, en la giaglioffa, dal scussal, e tegna enta pugn, il stumbel, da la cigaretta, e bragia in zichelin, e fiss uschè gugent stada, lunsch davent, dal chastè, e da las turs, e dals corvs, per seser, mo in mumentin, sin il bratsch da mamma, u da tatta, che stattan, da l’auter maun da la muntogna, e ston far fain, e n’han nagina peda, da struclar, e ninar, la poppa, Madlaina.

La dunna, dal directur, Emilia, consolescha, Madlaina, durant tschaina, e l’empresta, il faziel, ses agen, e Matteias, il concierge, emprova, perfin, da far ina sgnocca, ma ella na gartegia betg propi, e nagin che sto rir, e pir endretg betg, Madlaina.

Dunna Emilia, fina, la porta a letg, e la cuvra, e spetga, che Madlaina, sa durmenta, e stat anc ina pezza, e fugenta ils siemis, maligns, che spetgan, sin il fanestrigl, da la chombra. Alura vaa ella, bufatg, giuador, e serra, l’isch, cun quità, sperond, che Madlaina, na sa dasda betg pli, questa notg. Ma Madlaina, dormitscha, mo in amenin, e strusch, ch’ils passins fins, dad Emilia, sa perdan, e sa sfundran, en il tarpun dal suler, sfruscha ella, Madlaina, ils egls, auza las chommas, zaclinas, or da letg, schluita en la vestgadira, e banduna la chombra, da stgir. Ella curra sper la cuschina, e la sala da mangiar ora, stgarpitscha, giu dals stgalims, bass, da la halla, e sa tegna, il davos mument, vi d’ina da las pultrunas, ureglieras, che fa guardia, tranter duas pitgas, ma na tradescha nagin.

Madlaina curra ora sin terrassa, viditscha, da quellas uras, ma il char, il charret cun las cigarettas, è davent. Ella tgitta en il deposit, sut la stgala, e stira nauadora, il charret, cun las cigarettas, e las tschigulattas, luadas, ch’insatgi aveva dustà, en prescha, per ch’el saja or da pes. La mattina, tgitta, enturn il chantun, ella è suletta, e mo or da la bar, tuni, anc in pau da divertiment, e bella vita. Ella stumpla, mittina, il char suenter la bar ora, turna tras la halla, spetga, davos la guardia, l’uregliera, enfin ch’il portier, da notg, sto ir sin tualetta, e fila, e curra, e stumpla alura, la charretta, or da la porta principala, or sin via, e sa zuppa, cun il charrin, da las rodas grondas, davos ina planta, a l’ur dal stradun.

Nagin che l’ha vis, Madlaina tira profund il flad, e marscha, sco sch’ella fiss la nurse, dals prinzis da l’Engalterra, e giess a spass, cun els, en la charrotscha, tras il guaudin, che circumdescha l’hotel. L’emprim, chamina ella, valurusa, cun ses charrin, ma las sumbrivas, en il chagliom, riottan, adina dapli, e Madlaina, entschaiva a sigliottar, levin, l’emprim mo dus pass, a la giada, e bainspert, curra ella, sco chatschada d’in urs, u d’in dragun, da la spunda oragiu, encunter vischnanca.

Ella cuntanscha las emprimas chasas, e buffa, e sua, e las rodas, dal charret, tschivlan, e braman, per ieli. In um, cun barba, ed ina chapella, plain bottas, e rauc, sc’ina giazla, dal chantim, en ustaria, la guarda, sc’in spaventegl, e Madlaina, fitga l’egliada, sco striunada, sin in pachet, Gauloises, e mitscha, sper il bavader vi.

Ella cuntanscha, la riva, dal lai, e curra, sur la promenada en, sc’ina mammina, narra, ch’ha scumbiglià, la charrotscha, e mez sa desperescha, perquai ch’ella ha pers, ses uffantet.

Il plaz, da sbartgar, è davant ella, e Madlaina, auza la benna sin la puntetta, e la stumpla viador, fin orasum, dat anc ina pajada, a las rodas, che givlan, e bitta, e trai, la charretta, da las cigarettas, che avevan mazzà, Sir Bumby, en il lai. Ed undas nairas, tschiffan il charret, cun las firlefanzas, ed ils stortigls, ed il tetg che ballucca, ed al stiran giuaden, sin il fund dal lai, da San Murezzan.

Cura che Madlaina, schluita, la damaun, puspè en chombra, è il pasterner gia levà, e la maschina da pasta, gira, e tschivla, gia sc’in pasler, e la mattina stancla, sa tschenta, in batterdegl, sin l’ur dal letg, enfin ch’ella senta il poleschet, nà da la pasternaria, ed alura tira ella il sumbrival, e salida Claudio, vi là, e ri, anc in zichelin, sur dal crutschun, ch’el fabritgescha gist, per ella, e cupitga enta letg, e sa durmenta, uschè stagn, che nagin siemi, è pli bun, da la dasdar.

Duas emnas pli tard, d’ina saira, chauditscha da stad, ha il directur, dal chastè, envidà, tut ils giasts, da l’hotel, ad ina tschaina, furibunda, per festivar, l’anniversari, da Madlaina, en la sala da parada, cun dieschmilli chandailas, e traitschient camariers, en livreas alvas, e buttuns dad aur.

E Madlaina, la princessa, che abitescha l’entira stad en il chastè, cun las duas turs grassotlas, e las otg auzadas, sesa sisum la sala, vi d’ina maisina, pitschna, gist sper la cuschina, cun Emilia, la dunna dal directur, e giauda, las plattadas, d’argient, tgembladas cun tratgas, savurusas, ed ils vins prezius, ch’ils camariers portan sco ovs crivs, e cun guants alvs, tras la sala, sin las maisas, dals auters giasts, e ri, e sa legra, da mintga enclin, ch’els ston far, per avrir, l’isch-cuschina.

Tschon Uein

La stiva da Rosalinda, naschida Pruzzi, da sur il Lai da Como, è bunamain vida.

Els èn ids, cun la maisa, ed il banc da chantun, che barba Toni ha fatg, sco regal da nozzas, ed er il buffet, cun las fanestrinas, da vaider, turblas, hani purtà giuador, in di ch’i pluveva, e sche Rosalinda, na fiss betg stada, sco durmentada, ed enguttada, quel di là, sin sia pultruna, charezzada, da tgirom artifizial, l’avessan els, mettain, engulà era quella.

Il stgazi, il pli custaivel, da dunna Rosalinda, n’han els però betg chattà, perquai ch’ella al ha zuppà, sin il parsiel, da la fanestra, sfundrada en il mir, e tratg, il sumbrival, cun las rosinas brinas, davant nà, ed uschia, preservà, la televisiun, sia chara televisiun, dal pegn, inevitabel.

Suenter quel di là, paradescha la televisiun, la preziusa, e suletta camarata, da Rosalinda, Pruzzi, sin il parsiel, da la fanestra, e sch’il pot, u la vischina Emma, arrivan dad isch en, tira ella spert il sumbrival, e zuppa la televisiun, davos la taila sblatgida, sco il plevon, Nossegner, davos la tenda, dal tabernachel.

E tala guisa, viva, Rosalinda, detg pulit, en sia stiva, cun la pultruna, e las duas fanestras: or da l’ina, la sanestra, vesa ella, numnadamain, il vischin, Carla, giond a spass cun Camilla, sia vatga, ed ord l’autra, da maun dretg, chamina, il medem mument, Sissi, cun il pudel Jasmin, a la riva da Corfu, e n’entaupa, tuttina mai, Carla, e Camilla.

Mintgatant, ma mo darar, chaschunan ils dus munds, en las duas fanestras, da Rosalinda, er scumbigls, e pastracs, en ses tscharvè, da novantadus onns, sco quella giada, che Superman, na vuleva simplamain betg ir a gidar Carla, a purtar davent Camilla, che aveva rut ina chomma, e giascheva ora sin via. – Ma uschiglio è Rosalinda vaira cuntenta, cun sias duas fanestras, dad in maun u da l’auter capiti adina insatge, e sche Nossegner, avess vulì, ch’ils carstgauns, guardian mo or dad ina fanestra, avess el pudì spargnar in egl.

«Sar plevon, quai cun la vita perpetna, quai sa jau schon, sco ch’i va», gnugna, Rosalinda, si per il prerin, pitschnin, e filun, che la porta, da temp en temp, la communiun, suenter messa.

Sar Flurin, ri, or da dus egls, furbazs, e spetga, che la sabientscha, sa revelescha, ed ella vegn, immediat: «La vita perpetna, quai è sc’in film, da cobois: Tschon Uein, mora la saira, perquai ch’ils Indians, al han schluppettà, ma la damaun suenter, è el adina puspè qua, e siglia, sin il chaval, sc’in giuvnot.

Ed uschia èsi era cun la mort: ella vegn, ina saira, e fa baracca, cun nus, e la damaun suenter, ans dasdainsa, pli tgunsch, insanua utrò, ed essan anc adina ils medems, mo senza las rusnas, dals schluppets, e dals stilets. Amen.»

Il prerin, stat a granugl, perquai ch’i na dat gea, naginas sutgas, per sa tschentar, posa, il bratsch, sin il pusal, isà, da la pultruna, tschegna, si per la filuna, ed avra, la bucca, ma la vegIietta, al strocla il maun, en mesa fatscha, e sin ils lefs, e cuntinuescha: «Ussa lessas mettain dir insatge da Jesus, jau sai schon.» Ella volva la testa d’in maun, sco da guardar suenter, ad in patratg, mitschà, tegna serrada, la bucca, al prer, e studegia, in amenin. Alura avra ella ses egliuns, sc’in orachel, s’avischina, anc in toc, al preret, e di: «Jesus è quel, che di a Tschon Uein, cura ch’el stoppia ir a schluppettar, ils Indians, e Jesus gida era Robin Hut, e Gannedi, ed il papa. U betg?» Sar Flurin, tira profund il flad, e schema, e tschertga, da chapir, la teologia rurala, da RosaIinda, ma ceda bainspert, a tant’experientscha, nunballuccanta, e manegia mo anc, ch’i saja tuttina bun, sch’ella dia, da temp en temp, in’uraziun, e retschaivia, mintgatant, la communiun.

«Quai vegn schon a gidar insatge, sar plevon. Ma sch’i vegn propi serius, avess jau pli gugent, Tschon Uein, che schluppetta, ils laders, betg hajas per mal!»

Flurin, ri, stat en pes, perquai che la schanuglia dola, e perquai, ch’el less dir adia, a Rosalinda, e vesa, in palpiri, che la veglietta, ha chatschà, suenter il pusal, giu. Sch’ella haja survegnì ina brev, vul el savair, e Rosalinda, tuttenina vilada, gnugna, che quels da la dretgira hajan scrit, ch’els vegnian, damaun, ad ir puspè cun mobiglia, ma ella n’haja gea nagut pli, e la televisiun, lezza na dettia ella betg nà. «E sch’els fan memia malperdert, cun ina veglietta, povrina, sco mai, alura clom jau Tschon Uein, e lez als sajetta, ina culla gronda sc’in mail, tras la testa, ch’igl ha tscharvè dapertut, ed alura pon els guardar, sco ch’els vegnan a chasa.»

Ed els n’han betg laschà spetgar, ils executurs giudizials. Glindesdi en damaun, a las set e mesa, scalini, tar Rosalinda, che giascha anc en letg, e sdiavla, e marmugna, l’emprim cun las paraids bluttas, da sia chombra, e suenter avra ella il fanestrigl, cratschla oragiu, ch’els duajan ir en pigna, ella n’haja nagut pli, d’als dar, ed insumma, tge maniera che quai saja, da dasdar, ina dunnetta veglia, gia da quellas uras, i na possian mettain betg cuir ad ella, sche auters, dastgian durmir pli ditg, ch’els. E bunamain als avess ella er anc bittà a dies il miserabel gerani, ch’era mort da la said, la stad passada, perquai che Sissi, vegniva mintga saira, giun stiva, a far guerra, cun sia sira.

Ils executurs sa perstgisan, ma na sa laschan betg scurrentar, da la veglietta vilada, ed insistan, ch’ella avria. Rosalinda, mez ord sasezza, zoppegia, uschè spert sco ch’i va, da stgala giu, tira il sumbrival, da la televisiun, ed avra l’isch, ma be per ina fessa, e marmugna, ch’els sajan sfarfatgs, e malperderts.

Alura avra ella la chadainina, che la separa, anc dals laders, e sigliotta, malamain, en stiva, e sa tschenta, e sa platga, e sa tatga, vi da la pultruna, gnugnond e smaladind, la banda, maltratga. Ils umens entran, in grond, cun in anc pli grond, e Rosalinda, s’accorscha, dalunga, che la channa na tanscha betg, questa giada, per als fugentar.

Ella cruscha la bratscha, e di, ch’ella na dia nagut pli, ma ventg secundas pli tard, tschiffa ella, in dals feghers, per la cravatta, al tira nauagiu, tgappa las ureglias, las stira dapart, e sbragia viaden, sco en in dratguir, ch’els duajan mo dar adatg, sche Tschon Uein, als entaupia sin via, possiani ir a tschertgar lur raps, e lur dents, e la vita, che quel fetschia alura radipuz, cun els.

Il fegher, executur, ri da schani, ed emprova da squassar, Rosalinda, giu da la sutga, ma Rosalinda sesa ferm. El auza, la pultruna, d’in maun, la cupitga, in zichel, ma Rosalinda, al pitga cun la channa, sin la testa, e daventa adina pli ravgentada, e cotschna, e tuttenina, en quest stadi critic, avra ella il cor, e la bucca, e cloma «Tschon, ve!»

In culp, sco or da la chonna, d’in chanun, fa ballinar, la chasetta, ed ils vaiders, tschorvins, balluccan, en ils fanestrigls, sco sch’in terratrembel, stgadanass, la baracca.

Ils dus executurs, stattan starmentads, e laschan crudar, la pultruna, cun Rosalinda, che guarda enturn, tut agitada, e cloma anc ina giada, ma levgiada, prest legra, e charina: «Tschon!»

Ed en l’isch, da cuschina, cumpara, ina figura terribla, in umet, tut en nair, cun ina fascha, naira, enturn bucca, spieveluns nunpenetrabels, ed in sombrero, che cuvra tut il rest da la fatscha, e da la testa, ed er anc dal culiez, davos giu. In schIuppettun, immens, per far giu elefants, e dinosaurs, al penda, enturn culiez, e stira, la spada, d’in maun giu, ed el sajetta, anc ina giada, en l’aria, ed il culp tschivla, sper lur ureglias vi, e sa fitga, nagin sa propi nua, en il plafond, tavlegià, da la stivetta, criminala.

«Haha» fa el brigant, e Rosalinda, enconuscha la vusch, ella stat en schanuglias, sin la pultruna, cun ils mauns cruschads, e bergla, da giudim la beglia orasi: «Zorro! Dieu saja ludà, Zorro! Fa sdratscha, or dad els!» ed ella sigliotta, sin la pultruna, sco sche otgantatschintg, da ses novantadus onns, fissan spulvrads, en l’aria, cun la sajettada, temeraria, da Zorro.

Ils executurs, laschan, la pultruna, in gnugna, ch’els possian era vegnir in’autra giada, ed els tschessan, cun il dies encunter la paraid, ed ils mauns ad aut, plaunet, or dad isch, sco laders traplads. Ed entant, ch’els mitschan, da stgala giu, largia Zorro, anc ina terza schluppettada, e tutga, per sbagl, ina giazla, mirvegliusa, che è, tgutgamain, sa platgada, sin il zunderin, davant la chasa, per far da piva, e croda, sc’in mussament, da la vendetga terribla, da Zorro, en la salata, da Rosalinda Pruzzi, e mazza, crudond, cun il pichel, davant or, er anc in verm, che vuleva, rubar, la facultad, da la veglietta.

Rosalinda, persequitescha, ils fugitivs, cun egliada victoriusa, or dal fanestrigl da tualetta, e sa legra, e sigliotta, e smaladescha, e giubilescha, tschivlond, il Te Deum, en ina varianta, anc nunenconuschenta, enfin quel di là.

Ella zoppegia or en pierten, per envidar Zorro, a tschaina, ed a baiver in dagut vin, cun ella, e forsa chavaltgar, suenter, ensemen, en Spagna, u a Mexico u uschiglio insanua – ma Zorro è svanì. «Quai è Zorro!» gnugna, Rosalinda tar sasezza, «el è memia losch, per acceptar, mes engraziament. Quai è propi Zorro!» Ed ella è leda, e cuntenta, ed in zichelin trista, che la chavaltgada, en Brasilia, è dada en l’aua.

In mumentin pli tard, sparuna, sar Flurin dad isch en, tge ch’i saja pomai capità, el haja udì culps, e saja dalunga vegnì, nà da chasa-pravenda, per gidar, dunna Rosalinda.

Lezza, al guarda, cun in zichel, ma propi mo in zichel, spretsch, da sisum, fin giudim, e raquinta, dal curaschi, viril, da Zorro. Forsa, agiunta ella a la fin, avess Tschon Uein, anc tutgà, meglier, ils brigants uffizials, ma tanschì haja er uschia, quels na turnian betg uschè spert pli, gliez saja segir, e Jesus haja oramai tramess il fauss.

Insatge, para anc, da la fatschentar. Ella avess pensà, che Zorro saja pli grond, di ella, e betg uschè grossin, e chaval n’haja el era nagin, ed in Zorro cun in sombrero, n’haja ella propi anc mai vis, en si’entira lunga vita, ed ella strocla, il maun, a Sar Flurin, al engrazia, ed al strocla bunamain dad isch ora, per ch’ella na manchentia betg, la repetiziun, dal veschtern dad ier saira, cun ses charezzà Tschon.

Sch’ella avess gì la pazienza, e la curtaschia, da spetgar, enfin che Sar Flurin, fiss stà, enturn la chantunada, avess ella vis, ch’el aveva exact il medem pass, barachin, e lomin, sco ses Zorro, temerari – ma Rosalinda tatga, gia puspè, cun fervur, cun il nasin vegl, sin il vaider, tar il mund da Tschon, e persequitescha, sco che milli cullas, al sajettan, sper las ureglias, e tranter las chommas, ora, senza gnanc strivlar, u scurtgar, la pel dira, da Tschon Uein.

Caliban schlaschà

Matteo è per nagut, uschè talian sco ses num, el è lung, zaclin, blond sc’ina hollandesa, ma bler pli fin, e falomber. Sch’el chamina, pitgotta, mintgatant, il schanugl sanester, il debel, encunter il dretg, ed in trembliez, sc’in culpin electric, fila da las chommas orasi e sa fitga, en la tatona, da Matteo. Tranter ses egls, grischets, gronds, cun tschegls grevs, sienentads, crescha in nas, cun arvieut temerari, sco Cesar, il roman. Lefs pulpus, stanchels, cuchegian, insanua, tranter nas e gianoscha, in pau pers, en la fatscha stgarsa, e magra, e setga.

«E ti, Matteo, es Caliban, il figI da Sycorax, la stria, quel buttatsch da terra, disgustus, schlaschà, il sclav da Pospero.» Matteo tschappa, andetg, e tegna il chantun da la maisa, e la sutga al para da vulair scappar, sut il tgil ora, ensemen cun la colur, che fui ord sia fatscha. «Ma jau, jau sun qua per las glischs, l’illuminaziun, per las glischs, Franz, jau na poss far quai.»

Franz, il bel Franz, sa posa sur maisa en, sco da trair ensi, Matteo, sin il stgabè. «Ti stos, Matteo. Conradin ha rut la chomma, ier saira, nus n’avain nagin Caliban pli.» Matteo scurlatta la testa, il front spir faudas, tementadas. «Na pos betg ti far Caliban? Ti n’has anc nagina rolla, auter che la reschia, jau na poss far quai.» «La reschia dat blera lavur.» Franz, indignà, malpazient, fa curtas. «E plitgunsch stoi jau er anc giugar Ferdinand, l’amant da Miranda, perquai che lezza – na supporta betg Stefan, quel la dettia suenter, ha ella ditg, quel la mulestia, era suenter l’emprova, e quai na supportia ella betg. E Stefan ha manegià, ch’ella saja ina chaura, tgutga, ina vatga, in stadal, ed ès ì per ses fatg.» Matteo, plain anguscha, emprova per la davosa giada, da guntgir la catastrofa, la blamascha, totala, e sbarbutta, mittin: «Na poss betg jau far Ferdinand, l’amant da Miranda?» – Per in amenin chalan las mustgas da sgular, e las filunzas da tschitschar or il sang, a lur preda, enfin che Franz, il bel Franz, maina, demonstrativ, teatralic, il maun tar il chau, e tippa, cun il det -mussader, sin il front, e scurlatta, plain malavita, e spretsch, il chau, ed ils tschurrichels. «Ti? Ferdinand? Na na, quel sto i jau schon far mez, per amur da Shakespeare, quai chapeschas ti bain.» Matteo na chapescha insumma nagut, el ri, in rir piterin, e strangla, las vungas, dal disgust, e da la tema, e dals ovs en paintg, ch’el ha mangià la damaun, e ch’el n’ha anc adina betg digerì.

Franz, cun schlantsch, viril, bitta enavos il chau, cun ils tschurrichels, che sgolan, decorativs, enturn la tatona, danor in, che penda, ondulà, ord spira casualitad, sur la fatscha nauagiu, sco la flur da crep, a la pugniera, il di da la stgargiada, sch’igl ha pluvì. «Na, Matteo, uschia na va quai betg! Caliban n’è betg in contabilist, che fa saira sontga. El è in biestgun, ina portga, che giascha, marsch, en la merda, e mangia verms, e salamanders.» E Franz, malpazient, stat en pes, tira or il tschop, da ponn fin, al bitta sur la sutga, reservada per el, e sa bitta, giun plaun, diritsch, giagIiard, ma senza sgrufignar la chamischa, e grugna, e schema, e buffa, e sburfla, e spida, sc’in portg selvadi, cun ravgia, e pesta e tuss chanina, tut ensemen. Matteo, ils mauns tranter la schanuglia, sesa, sin in stgalim da la tribuna, e gnugna, e grugna, sco ses idol, ma bler pli fraschel, e targlinant, embruglià. «Jau n’aud nagut», bergla tschel, agressiv, e Matteo, resignà, runtga in zichelin dapli, e chala andetg, e sburfla anc ina giada, e tascha alura dal tut. Franz sa volva, giun plaun, e rodIa tras la grascha imaginada, e la puschina, e la lozza, e fa in viers terribel. «Quai è surfatg», scutina Matteo, per sasez, cun l’egliada sbassada ed il culiez tratg en, sco sch’el temess, ch’il portg selvadi, attatgia el, proximamain.

Ma Franz, generus, stat en pes, stritga il tschurriclam ord fatscha, lasciv, mirveglius, talentà, e di, cun vusch bassa, struclada: «Exercitar è tut, Matteo. Era ti sas quai, crai a mai.» Ed el posa il bratsch, enturn il culiez da Miranda, che ri, u tira almain la bucca, e sa sgoba, e fui sut il bratsch ora. Franz, embarassà, tschertga pleds, e chatta in pèr, isads: «Chalain per oz, giain a baiver in, jau sun finì.»

Miranda, en sasez Luisa, Falconi, spetga or en pierten, dal gimnasi, davant l’aula, da teater, e tschegna enturn il chantun, tranter dus puschels chavels ora, sch’els vegnan, ils mats, e Franz, luschard, è l’emprim, el vegn cun pass da chavalier, lartg, sco sch’el fiss naschì, sin il dies d’in chaval, ed avess passentà là, l’entira uffanza. Miranda avra spert la chascha da bagascha, la sia, e fiss il pli gugent sa schluitada viaden, entira ed entratga, tar ils chalzers da gimnastica, ma Franz l’ha vis, e la chascha fiss era stada memia pitschna, per l’entira Miranda. «Vegns era cun nus?» «Jau na sai betg anc, stoi anc studegiar.» «Sche studegia ditg, bellezza», ed il cowboy è giuador, e tschertga il chaval, e la pistola, ed in cactus, ed il saloon.

Miranda, plaunsieu malpazienta, auda in verset, schenà, ma profund, or da la cabina dals mats, sco d’in tat rauc, ch’ha traguttà, per sbagl, la schlogna, ed emprova da la render, ma senza success. Tuttenina sa mida il tat, en in luf, ravgentà, fomentà, passiunà, ma perda, curt sisur, l’ardur, e l’intensitad, e tuna, smagrì, plitost sc’il motor, d’in tractor, pensiunà, che dat però, avant che crappar, in sfratg potent, e bergla tarment, sc’in tschierv, che n’è dus onns, betg pli stà a chatscha.

Curt sisur sa schluita Matteo, cun passets precauts, sa tegnend vid la paraid, or dal bajetg da scola, e survesa Miranda, che s’aveva dà tanta fadia, da rudlar, e faschar, ils pizs dals chavels, enturn in det, per far crair Matteo, ch’ella n’al haja betg vesì, ed udì.

Anc dus emnas, enfin la premiera, da la «Tempesta», da Master William, l’Englais, cun ils chavels cotschens, ed era Matteo, avess gì gugent, ina perucca, selvadia, che avess gidà, a cuvrir, la lungurella bIondina, che sa derasava, sin sia testa, ed en la sala, cura ch’el fascheva, il Caliban, avant in pèr scolastas, ed onda Gelgia, la mirvegliusa, che vegniva a tgittar, tge ch’il nev fetschia, per ch’ella possia, raquintar, il di suenter, tut a la tatta, durant café, ed avant gentar, er anc al pot, cura ch’el vegniva, cun la tastga plain posta, ed era trist, sch’el stueva turnar a chasa, senza novitads, ed in vinarsin, e perfin sch’igl era, mo, in liquor da café.

Matteo penda, sc’in satg, vid la suga, che manass Caliban, en il reginavel da las schimgias, selvadias, sch’el pudess raiver. Ma i na tanscha betg, lunschora betg, Matteo cuntanscha mo la mes’autezza, da la liana, che penda giu d’ina planta, artifiziala, sin tribuna, e poveret sgulatscha, tranter tschiel e terra, exponì sc’in salami, en la vitrina d’ina batgaria, e fa fugir las mustgas, cun pajadas maladestras, desperadas, e tutga la palma, il bist, e l’attrappa croda nauagiu, per terra, e cun ella la liana, e Matteo. Ed ina nusch da cocos, da plastic, al croda, e pitga, sco supplement, sin la testa, che dola, e che na sumeglia, malgrà la botta, sin il frunt, anc adina betg la chavazza, d’in Neandertaler, che Matteo fiss stà uschè gugent, almain per trais emnas, per surviver la premiera, e las beffas, e las ghignas, ed ils tschurrichels da Franz.

La pasta brina, grassa, cuvra, toc per toc, la fatscha, che Matteo vesa, davant el, en il spievel. Ella cuvra, ils brumbels, che flureschan, oz, il di da la premiera, sco anc mai, e las survantscheglias, sblatginas, temelitgas, svaneschan sut ina rasada naira, che para cundida cun pulvra da café, e lozza, ed in concentrat da puschina.

Matteo ri, in pau maladester, e malsegir, si per il cumpogn, selvadi, da l’autra vart, dal vaider, sco per stgisar, la pastrigliada, che la visagista, arranscha, sin la fatscha turmentada – ma, tschel, nairin, vi là, sfrigna enavos, garmadi, ed al mussa la dentadira alva, sauna, da chaval, sco sch’el less, sa morder tras il spievel, e mangiar il vaider, e la rasada d’aluminium, che giascha tranteren. E tuttenina, entschaiva el a sburflar, quel qua vi, ina stgima alva, sa furma sin ses lefs, pulpids, sanguinus, e curra dal grugn giu, ed ina lieunga, engurda, e svelta, sco quella d’in rustg, lajegia, or da bucca, e para da spetgar, sin il mument, che la visagista, metta d’in maun il griffel, per dar ina litgada, al maun, cultivà, cun las unglas, malegiadas en rosa.

Caliban sesa, e spetga, davos ina muschna da crappa, da stiropor, a l’ur da la tribuna, sin si’emprima entrada, e tegna enta maun, in mail, verdin, gustus, ch’il requisitur, Robert, al ha struclà enta maun, giavischond tut bun, ed al spidond, sur la spatla. Caliban contempla, il verdin, tranter sias tschattas nairas, tschuffas, e sa, tuttenina che Caliban, il gnoc da grascha, na mangia nagina maila, mai. Ed el sfuschigna, en la muschna da crappa, nua che Robert, adina fomentà, ha deponì, ses proviant, da reserva, d’urgenza, e da la quaida quotidiana. Tranter duas bischlas da Coca Cola ed in sandwich cun salami, e cucumerins, e tomatas, e chaschiel, e mustarda, chatta el, zuglià en folia d’argient, in pulaster, anc tievi, ed al spIega spert, or dal stgarnuz, metallic, morda giu ina strivlada potenta, e siglia, e curra, sc’in portg selvadi, entamez la tribuna. Prospero, ses signur, ch’ha clamà el sin tribuna, sin scena, al guarda surstà, perplex, quel biestgatsch, che sfarfuglia, cun bucca plaina, ed averta, sc’ina porta clavà: «Ch’il vent da la pesta ta buffia per terra e ta cuvria cun variclas nairas!» E cun ina spidada, precisa, plazzescha el ina buccada, da la charn-giaglina, a Prospero, tranter ils egls, ed in toc pel brassada, penda, al maister ravgentà, da la survantscheglia dretga oragiu, sc’in uman, vegliander, d’in teaterin, da provinza, cun in public, che ri da schluppar.

In amenin pli tard, sesa Ferdinand, ornà, e malegià, e petgnà, sco Apollo, en ses megliers dis, sin in stgalim, dasperas Miranda, e schuschura, e scutina, pleds d’amur, en l’ureglia fina, da la figlia da Prospero. «O mia signura, ti midas mia paina en spir daletg. Ti es bler pli graziusa che tes marmugn d’in bab.»

E sco sch’el avess spetgà, sin il chavazzin ord la bucca da Ferdinand, s’auza, tuttenina, cun vehemenza, in urlim nà da l’orizont, da la tribuna, in viers selvadi, e cuvra, e stizza il schuschurim da Ferdinand, che sa volva, irrità – ma gia ceda la canera, e Miranda ravascha: «Gnanc mia fantasia e buna da furmar ina statura, che pudess subsister sper tai!» E sc’in orcan, malvulì, s’auza tuttenina, sur els, in fracass privlus, che squassa, e sa patruna, da las palmas, e da las nuschs, che pendan, sur ils amants, in pau inquiets. E Ferdinand, per penetrar, la canera, che sa derasa tras la sala, sbragia, gnervus, si per sia charina, tementada: ,«O tschiel! O terra! Sajas mias perditgas! Jau charez, admir e veneresch vus dapli che tut l’auter sin quest mund!» Ina banana, in pau brina, tgitta nauadora dal fegliom da las palmas, e glischna or da maun, a l’abitant misterius da la planta, e sgola, e croda, e pitga - peng – giu per il nas, bainfurmà, da Ferdinand, e s’avra, e relascha, ses cuntegn, lomin, sin la fatscha, dal prinzi. Miranda, sfrigna, sa tegna, e sfruscha giu in larmin: «Truglia che jau sun da bragir sur da mia ventira!»

Ferdinand, agità, tschertga schurmetg sper la muschna da crappa, cartend, e sperond, che la schimgia, privlusa, dal tschiel-tribuna, dettia ruaus – ma lezza, Caliban, spetga il chavazzin, da Prospero, ch’il tschiel veglia plover grazia, e bitta, e lantscha giu, in tozzel nuschs da cocos, ed il rest da las bananas, ed in pèr stivals vegls. Alura daventi quiet, si là, Ferdinand tira puspè profund il flad, ed entant che Miranda, inflammada, al porscha il maun, per daventar sia dunna, e porscha, il cor, sin il maun, metta Ferdinand en urden, ses bels tschurrichels, e sfruscha, in gnocchin banana, ord fatscha, e sa metta en posa, en schanuglias, davant la charina, per confessar, si’amur.

Qua sa mova, precaut, tuttenina, davos la testa da Ferdinand, in crap da la muschna, svanescha, encunter enavos, ed ina testa, naira, stgira, cun dus cornins, sa squitscha nauadora, e sfrigna, maligna, en il public. Ed in auter crap svanescha, ed in maun, armà cun ina tarmenta forsch da tunder nursas, tanscha nauadora, gesticulescha duas giadas, selvadi, en l’aria. Miranda, guarda commuventada, si per sia creatira divina, Ferdinand, ed entant ch’ella balbegia, che la natira n’haja anc mai revelà insatge da tanta noblezza, s’auza, ina forsch engurda, sur la testa dal prinzi, ed in maun tschiffa il tschurriclim, tar in quit maladester, e tunda, e taglia, cun plaschair, l’entira noblezza, al mat giud la testa, e bitta, e rasa, il plimam, dapertut enturn, sco sch’el less, semnar, ina perucca, per il luschard splimà.

E Miranda, concentrada, anc adina, sin sia rolla, al dumonda, supplitgescha: «Mes consort oramai?» Ma il consort, niv, e scuvrì, scurlatta mo la testa, marmugna insatge sco «in’autra giada, forsa», tegna ils mauns sur la testa, e mitscha, e fui, or da la mazlaria, da prinzis, e chavels, e frisuras.

E Miranda, in pau persa, amez la tribuna, senza Ferdinand, ses respundider, na targlina betg ditg, tanscha, cun maun decidì, davos la muschna, da crappa, e brancla, e tschiffa, il malfatschent, Caliban, per il culiez patinà, ed al trai nauadora, per ils chavelets grass, ed al fa star en schanuglias, davant ella – e mida, tuttenina la tschera, daventa charina, finina, al guarda plain amur, il monster taclà, ed al tschenta la dumonda, ch’ella aveva anc sin il cor: «Mes consort oramai?»

Caliban, tgitta giun plaun, grugna insatge confus, daventa cotschen sc’ina frosla, ma quai na ves’ins gea betg, sut la pasta tschuffa, e dat da la testa, sc’in sturn, e croda, a Miranda, enturn culiez, e la dat in bitsch, bletsch, che tatga, amez la fatscha, e sfruscha giu, la bratscha brina, vid ses vestgì alv, da spusa, e la porta giuador, sco Tarzan, sia Jane.

L’auter di, or en pierten, suenter scola, spetgava Miranda, tar las chaschas, e rudIava puspè chavels, cura che Matteo, è sortì, da la gardaroba dals mats, cun pass in zichel pli gronds, ch’uschiglio, ed è sa fermà, trais meters davent, ed ha ditg, cotschenin: «Levas baiver in café, cun mai?»

La mort da Giulietta

Silenzi. Per mai eri oramai finì, saira sontga.

Jau giascheva per terra, sper la fossa. Sang dapertut. Paris aveva squittà in pau fitg. Tant sang n’aveva nagin, gnanc el.

In – dus – trais – quatter – anc adina silenzi qua giu – tschintg – sis – para d’avair fatg impressiun, betg in tuss – set – ed alura capiti. Scruschiez da popcorn. Ella era puspè qua, quella cun ils egliers gross ed ils ritschs grass. Emprima retscha, entamez. Pes sco la regina da l’Engalterra. Jau ves co il det pitschen da Giulietta sa mova. La gnerva. Povrina. Speranza vai bain. Igl era anc memia baud per sa dasdar.

Là giu scruschi vinavant, senza remischun. Oz era ella propi vegnida cun la sadella, la grassa, almain set, otg liters. In stgarnuz sc’in culm. Ella na veseva strusch surora.

Pader Lorenzo e Balthasar èn qua. Betg pli ditg, Giulietta, e ti pos puspè trair flad. Lorenzo la liberescha: «Das Fräulein regt sich.» Giulietta sa stenda, sfruscha ils egls: «O Trostesbringer! Wo ist mein Gemahl?» Ella fascheva pausas lungas. Nausch segn. «Wo ist mein Romeo?»

Giun plaun, en la sosa cotschna, e spetg che ti ventschias, pensa. «Ein Becher, festgeklemmt in meines Trauten Hand?» Ella ma stira il magiel cun il tissi, cun il sirup da suvi, or da maun. «O Böser! alles zu trinken...» Giulietta sua. Ussa pia il bitsch. «Vielleicht hängt noch ein wenig Gift an deinen Lippen...» Il stgarnuz mangia dus pleds da Giulietta. Ella bragia, dapli ch’uschiglio. «Deine Lippen sind warm.» Ils tes betg, pensa.

Davos la culissa in stgadanim cun sadellas e gera. Giulietta ha tema. «Wie? Lärm? Dann schnell nur – O willkommener Dolch!» Ussa dovra ella il stilet. Ils dents là giu molan in graunin betg schIuppà. Giulietta stira sc’ina furia. – Ed alura capiti: «Und still für immer deren Hunger, die fressend meinen Tod beweinen.» – Quai n’aveva Willliam betg scrit. Il stilet sgola tras l’aria. Scruschiez da stgarnuz, dents e popcorn. Egliers en stgaglias. Giun plaun ina portgaria.

A Giulietta manca il stilet. Il reschissur aveva emblidà ses rispli sin tribuna. Giulietta ma dat a dies. «Dies werde deine Scheide. Roste da, und lass mich sterben.» Shakespeare è renaschì, Giulietta stilettada cun in griffel che pizza or dal venter. Per cletg era ella crudada en dies.

In – dus – trais – nagin scruschiez da popcorn – otg – nov – diesch – nagin che mola pli. Il ruiatirc ha cedì. Tar ventgadus tussa in tat. Gliez è lubì. Ventgadus è in bun temp.

La tatta fomentada ha bandunà l’ospital il di suenter, ma mai pli il teater. Giulietta ha bandunà la cumpagnia, ed in mais suenter era la clinica psichiatrica.

Sin tribuna n’è ella mai pli morta. Ventgadus n’avess ella betg cuntanschì pli. Ventgadus è in fitg bun temp.

La chasa trista

El stoppia sa decider, bainspert, urgent, tge ch’el veglia interprender, cun l’immobiglia, cun l’object, sin la parcella trentadus.

Dacurt saja, numnadamain, in crap da chantun, crudà nauagiu, perquai che la liadira, da la segunda auzada, saja uschè marscha, ch’ella na tegnia betg pli, la crappa, da la miraglia, e tras quai existia ina periclitaziun, reala, da la populaziun, e dals turists, e l’uniun da cura haja gia duas giadas stuì remplazzar, las chistas, dals geranis, davant l’object, perquai che entirs gnocs, da maulta, e da salpeter, crodian cuntinuadamain, or da la miraglia, sin las flurs, surmenziunadas.

El duaja, per plaschair far il bain e s’annunziar, tar la chanzlia communala, u directamain tar l’interpresa da demoliziun, en term da diesch dis, per ch’els possian, evaluar, communablamain, la situaziun.

Anc ina tratga, vid la cigaretta, la davosa, ed il filter, na filtrescha betg pli, e relascha, e svida, il tissi, concentrà, en il flad, dal martgadant, dal viagiatur, da schuppas, e conservas, e tuargias, e biscutins diabetics, Erich Manetta.

Els la duessan mo rumper giu, la baracca, la chasa veglia, el saja cuntent, sch’el n’haja betg da surprender ils custs, e da bajegiar insatge nov, ina chasa da biros, u d’appartaments, na saja el betg bun, e n’haja el era betg interess. Il pli gugent vendess el era gist la parcella, al cumin, quel sappia forsa pigliar a mauns, insatge, cun il flatg, cun quel zichel terren, che resta, sper la via principala, sche la baracca, saja sbuvada.

Il birolist, da la firma da demoliziun, dat dal chau, chapind, levgià, e cuntent, dad esser mitschà, d’ina muntogna, dad actas, e formulars, e perscrutaziuns, charas, e lungurusas. Quels chasaments vegls sajan, tuttina, in burdi, per ils ertavels, surtut sch’els sajan ids, giu la Bassa, ed hajan pers, interess, e contact, ed amis, en lur lieu natal.

Ed el svida, il capo, dals traxs e dals foss, il davos dagut, da l’espresso, sfradà, giuaden, en il venter plain, che digerescha, anc adina, cun stenta, e fadia, la schuppa da tschagulas, ed il fratem-tschierv, e la crema, da chastognas, e flattims.

In barcun, sblatgì, penderlescha, indecis, vi dal fanestrigl, da cuschina, sc’ina larma, sin pel veglia, che na sa betg, sch’ella duai currer, da la fatscha giu, u restar, e setgar, en ina da las faudas, profundas. Las fanestras, sfratgadas, las bleras, tschitschan ils radis, da la saira, ed als stranglan, senza nagin reflex, sco rusnas nairas, che mangian sulettamain, e na sclereschan mai, era betg da notg. La miraglia, grossa, perda la liadira, e stat a granugl, niva, tranter las chasas, splendurantas, renovadas, alvitschas, da la via principala, che fan beffas, sur da la veglietta, bandunada, da ses uffants.

Erich, gnanc entra betg, el strocla ora, la cigaretta, vi d’in crap, che pizza, sc’ina varicla, or da la chaltschina, e turna, a l’hotel, vischin.

Il martgadant, è levà tard, e strusch. ch’el ha mors, en il cornet, stracotg, d’ensolver, al mulesta, in manual, da la firma, da demoliziun, che aveva entschavì, quella damaun, cun la disfatga. Els hajan chattà, davos ina tavladira, maletgs, si per la paraid, sch’el haja anc interess, d’als vesair, duaja el vegnir spert, uschiglio sajan els davent. Ed el sa volva, e salida la camariera, cun in scharm nunspetgà, e curra enavos, sin la parcella trentadus, sco sche strair giu, na pudess ins betg era senza el.

Il viagiatur, Erich, dumonda, la camariera, stagnetta, da las bleras tratgas, ch’ella aveva servì, sch’el pudess mangiar pli tard, il comet, ma la regina dal buffet matutin, e dal suc d’oranschas, e da las floccas, declera, ch’ella stoppia sbuvar, il buffet d’ensolver, smaglià, uschiglio na rendia betg, da far gentar.

Ed ella smatga, in cornet solitari, en bucca, e dosta, tschiccond, las plattas, ed ils chanasterins, plain chantuns, e mieulas.

Il manual, stgarpa, cun in palfier, la tavladira, surmalegiada, en verdin da miffa, davent da la miraglia, il lain scruscha, e sfratga, e ceda. Ina filunza, grassa, indigena, davos il lain, fui, sco sch’ella n’avess gia da tschientaners, vis nagina glisch pli, e mitscha, en segirtad, davos in’aissa, ch’ha fatg frunt al palfier.

Or da la liadira, frescada, sfrigna, nauadora, legrina, ina tschera d’uffant, d’in poppin, in pau quader, ed in pau stut, che tschegna, cun l’egl salv, en il mund, scuvert. Enta maun, tegna el in mail, mazzacrà, e cun l’auter, manut, anc liber, sa tegn el, vi da sia mamma, per na perder, la ballantscha, e crudar, giu da la schanuglia, marcanta, da la dunna, quieta, e miaivla, che sesa, e smardeglia cun il pe, gracil, la testa d’in chaun, cun la bucca d’in crocodil, e la lieunga d’in rustg. E davos l’uffant e sia mamma, ed il biestg, sa stenda, in tschiel, blau stgir, stailì, maltractà, ma profund, sur l’entira paraid, ed avra, la miraglia, viadora, en in orizont, infinit.

Els hajan clamà, in spezialist, per frescos, di il manual, e bitta in toc tavladira, ord fanestra, en la benna. Ad el persunal na plaja quel malegim betg propi, di el, i saja da quai vegl, e la dunna saja in pau grossa, e nas n’haja ella era betg gist in fin. Il pop, lez saja anc in legher.

L’expert pitga, levet, cun in martè pitschen, zaclin, da nagut, sin il fresco, en l’egl, dal poppin. El sa sgoba, e tegna l’ureglia, encunter la paraid, sco da tadlar, il battacor, da la miraglia, malsauna, a mort.

I saja in fresco, baroc, or d’il maun d’in laic, probablamain in indigen, ch’haja scuvert, ses talent, na gist uschè grond. E tar il maletg sa tractia, d’in motiv iconografic, convenziunal, da quel temp, ina Nossadunna, cun in uffant, il bambin, cun la culla dal mund enta maun, e la Nossadunna sco victura, sur dal dragun, e la mort. Tut en tut, betg sensaziunal, ma pulit, pulitet. El cussegliass da far intginas fotografias, per l’archiv communal, sco document, istoric, ma ch’i valia, uschiglio, strusch la paina, da conservar, la pictura.

El dosta, il martè pitschen, en sia valischetta, dad actas, vida, ed il bambin, sin la paraid, deliberà, para dad avrir puspè, bufatg, l’egl, che è restà ad el. L’expert, dat il maun, ad Erich, ed al capo da la firma da demoliziun, che accumpogna, il spezialist, tar l’isch-chasa, auzà or dals poleschs, per al dumandar, e per reglar, las modalitads, d’onurari.

La laina stoppian ins oz dismetter separat, i na tanschia betg, da far in tarment fieu, sco pli baud, declera, il directur da cura, ad in giast, tudestg, interessà. La miraglia, lezza na vegnia betg manada davent, ins veglia l’emprim emplenir si ils tschalers, e suenter crear ina zona da recreaziun, cun il material che resta, per ils turists, in muttet, ed ina funtauna, e forsa anc ina plazza, per sa tschentar, e far ina pausa.

Il directur, sbrinzelet, prenda la mappa da plastic, sut il bratsch, e sfeglia, agità, excità, en in prospect. El haja gia empustà ils bancs, per l’areal, da recreaziun, banchets fantastics, il medem model, sco ch’el haja era cumprà, per sia chasa, da vacanzas, a Mallorca.

Il tudestg, in pau main intgantà, manegia, che tar els, na fissi mai pussaivel, da disfar, ina chasa, dal deschsettavel tschientaner. EIs, hajan pers tut, quai ch’era vegl, entras la guerra, e fissan cuntents, da mantegnair, in bajetg autentic, ed original, betg reconstruì, ch’haja vis tanta istorgia, e saja uschè marcant, ed interessant, e franc plain misteris.

Il directur irrità, da quel tabalori, conservativ, pitga, cun il dettin setg, sin il prospect, e lauda, ils avantatgs, dals banchins, ma il tudestg, in pau unfis, manegia, che el, prefereschia, ils guauds, e la pastgira, e las valladas muntagnardas, sco zona da recreaziun.

Entamez vischnanca, là na dovria el nagin banchin, per inhalar, il tuffien, e las svapurs, dad autos, e camiuns e mopeds. Quai haja el er a chasa, d’abundanza, e senza pajar, persuenter, ina taxa da cura.

Il sulegl, ès ì da rendi, ma traglischa anc, melancolic, en cotschen patetic, davos il fil, orasi, e targlina, da far plaz a la notg, sco sch’el stuess temair, da betg pli turnar, da betg pli levar, il di suenter.

Erich, entra, per la davosa giada, el na dovra nagina clav, l’isch è gia pendì ora, ed ars, mettain. El raiva, da la stgala orasi, sur la plattamorta, isada, e sa palpa, enavant, tras il stgir. En stiva, dal bambin, cun mo in egl, croda in zichel glisch, oranscha, da la saira, sin la fatscha, da Nossadunna, miaivla, e per in amenin, glischa, sia pel, da chaltschina, lomina, sco tar mamma, al pari, ed alura, ceda il sulegl, e tschitscha anc spert, la colur, siadora da la val, avant che suttacumber a la notg.

Manetta stgarpitscha, da stgala giu, e tschertga adumbatten, in interruptur, per far glisch, en la stgiradetgna, dal pierten, ed en la memoria, viditscha, e povra.

Il suentermezdi, ha il trax, melnatsch, sfratgà, e smardeglià, ensemen, la miraglia da la stiva, e stgavazzà, Nossadunna, l’emprim, e suenter l’uffant, ed a la fin, bittà, tuts dus, ensemen cun il dragun, giuaden en il foss, dals tschalers cuverts, sco sche son Mitgel, avess pers la survista e mess, er ils sontgs, giu en l’enfiern.

La saira, tschaina el, macaruns d’alp, cun in diclar buglia da maila, e l’ustier, mirveglius, sa schluita enturn maisa, sc’ina fiergnetta, fomentada, che spetga il mument, adattà, per attatgar, la giaglina.

Erich, raquinta, per vegnir liber dad el, che ses tat, Heinrich, saja anc naschì, illegitim, en questa chasa, e sia basatta, haja gì tant displaschair, en vischnanca, ch’ella saja ida a star, giu la Bassa, nua che nagin l’enconuscheva, e là haja ella maridà, in pur bainstant, che duvrava ina fantschella.

L’ustier, sco trumpà, da la giaglina, memia magra, manegia, che quai saja trist, ma ch’ils temps s’hajan midads, e di, a la camariera, ch’ella duaja purtar, anc in diclar, buglia da maila, al giast, apprezià.

La glina, gizza, crappada, sfrigna, nauagiu, sin la muschna da crappa, sper il stradun, e bitta, sumbrivas, malignas, che cuvran, e scuvran, la vista, ad in um, viandant, viagiatur, che svutra, spir fevra, e sfuglia, suentà, en la crappa, e sa scortga, la detta, e svutra, sco sch’el tschertgass, in uffant, sutterrà, d’in terratrembel, crudaivel, anc traitschient onns, suenter la sbalunada.

El stira siadora, in’aissa da la tavladira, ed in toc mir salv, cun in’inscripziun, sgriflada en il mantel da Nossadunna, al guarda quieta en fatscha. Manetta, ruschna, sin tuttas quatter, vitiers, legia, e tutga, e palpa, las letras maladestras cun ils stortigls barocs, ed il mugrin, mazzacrà, e sblatg, da la glina, al raquinta, mit, sco che Carlo Manetta e sia dunna, Baba, ed Enrico, lur char uffant, hajan survivì, sco sulets, la pesta, e ch'els engrazian, a Nossadunna, per la grazia urbida, e per il regal, da la vita.

Il retg

I saja da spalar las vias, aveva il cumandant, da la gendarmaria locala, communitgà, il suentermezdi, a las trais, ma ins duess laschar ina rasada, da naiv stagnada, dapertut. Plinavant saja giavischà, che nagin sa trategnia, tranter mesanotg e las trais, senza autorisaziun speziala, sin la via principala, che maina tras vischnanca.

Culps da fiers, martellan, sfratgan, il vaider rumpaivel, che cuvra, il vial, surschelà. Sbrinzlas da glatsch siglian, squittan, e perforan ils scuflads, che sa stendan, e flancheschan, sco chanvads cristallins, l’ur da la strivla, glischna, sco tschaira stagnada.

Il furier da stalla, enguttà vid la sella, cun chandailas da glatsch, sgobà, sur il culiez dal chaval en, tira, e strocla, cun detta marva, perucca e tricorn, en ,fatscha, per far front a la bischa, nocturna, che buffa, e piztga, e morda la pel, dal chavalier stanclentà. El passa la punt cuverta, la tetgagIia da lain scruscha, e schema, sut il tarpet da naiv, pesant, e claus. Il chaval gIischna, maladester, sin las aissas scheladas, da la punt, e perda, per in batterdegl, la ballantscha, ma retegna, e fora in fier, en il vaider gIischentà, e cuntinuescha, agità, la chavaltgada privlusa.

Las emprimas chasas, dal flatg, durmentà, al sgolan encunter. Or d’in pèr fanestrigls tgittan anc chandailas, e sumbrivas, spir mirvegIias, che spetgan, mesanotg. Ina vegIietta, zoppegia, anc spert sur via vi, il faziel da chau tratg giuaden enfin tar la bucca, per che nagin l’enconuschia, e fora sia channa, gizza, en il glatsch, sco da sa defender, e scrimar, cun il vaider infernal. Ella vesa, il chavalier, e fui, e sa strocla encunter in clavà, ch’ha cumpassiun, cun la dunnetta, e la cuvra, e protegia, cun sia pensla largia, e miaivla, fin ch’il chaval, è passà, e svanì, en la notg.

In’uretta pli tard, n’èn las glischs sin las fanestras, dal flatg, anc adina betg stanclas, e tschegnan per la notg en.

Ed alura paussa, la bischa, in amenin, e chala da tentar la roma, marva, da l’ogna, e sa tschenta, sin ina tschitga, sper via, sper il silenzi, ch’è sa rasà, entir ed entratg, sin la samada. Ed els spetgan, sco las glischs, e las sumbrivas, e las mirveglias, ch’el passia, il retg.

Quatter chavals, alvs sco la naiv, sparunan tras la notg, giaschlads d’in viturin, agità, che chatscha, la schlittada, cun prescha malpazienta, sur il glatsch. Sia livrea blaua, stgira, traglischanta, ma satiglia, e fina, na retegna betg il fraid, ed ils buttuns, dad aur, sin il pèz, s’orneschan, cun tschupels da minas, scheladas.

Sfundrà en ina mantella naira, da pel, ed ina cuverta, fludrada cun ermelin, taclà, sesa, il retg, immovibel, en sia schlitta, surdorada, sumptuusa. La chapella naira, combla, cun l’agraffa da diamants, bitta ina sumbriva spessa, sur la fatscha giu. L’egliada, pitgiva, è ida a sa perder, en las chavorgias profundas, dal guaud, ed il cler, sblatg, da la glina, sa spievla, sin la raitina, sco en in vaider, fin da cristal, schelà, che protegia l’egl, stanchel, gnervus dal flad fraid da la notg.

Il furier, sa posta, tremblond, davant l’entrada naventada da la villa roiala, e spetga, sin la schlittada, e schela. Il cuschinier ha dà ad el in café, per sa stgaudar, ed ha chatschà el ord cuschina, el n’haja nagina peda, el saja en retard, e stoppia festinar, per preparar a fin, il salmun, il pulaster, las omlettas da persics, e la turta belgia, ed il glatsch d’ananas, per la tschavera nocturna, dal retg.

Da lunsch, auda el, il sburflim da chavals, ina giaischla taglia l’aria fraida, la schlittada glischna tras la pulvra da naiv, davant il palaz, e sa ferma. Ils. chavals zappignan, gnervus, sco sch’els fissan, pir ussa, s’accurschids, ch’il terratsch è schelà. Il furier siglia vitiers, cun reverenza mitta, ed auza davent, la cuvria d’ermelin, da la schlieusa.

Il retg na sa mova betg, l’emprim, stritga cun il maun, cuvert d’in guant, alv, sur la testa d’in putto, plaunin, stat alura, svelt en pes, il furier al pitga la naiv giu dal mantè, il retg savura, indignà, ses flad da café, ed entra, andetg, senza sa volver.

La turta belgia, grassa, è anc adina, smesada, sin il plat, il camarier l’avess gugent purtada davent, ma il retg, na vertescha nagina servitid, durant il past, ed il camarier spetga, pazient, or en il pierten stretg, en il stgir, enfin ch’el udiss, ch’ella s’auzass, la maiestad, ma il retg sesa, e guarda tras la flomma, d’ina chandaila, sin la vaschella, preziusa, che sbrinzla en la glisch dal fieu.

En il viertgel radund, surdorà, che sa scufla, sc’ina cupla, glischentada, sur la tschavera, per la mantegnair chauda, sa spievlan, e sa radunan, e mangian, ils·dieus dal plafond, da la sala da mangiar, e rin, e s’allegran, e raschunan, in linguatg, ch’el na chapescha betg, e scutinan tranter els. Ma gnanc Amor, il pli pitschen, sortiss, da la culla miraculusa, per dir buna saira, al retg, che tschaina sulet.

Il glatsch d’ananas è restà en la cuppa, cuverta, d’argient, e dagutellas, condensadas, sa derasan, e sa rimnan, sin ils ornaments da conchiglias surdorads, e daguttan, plaunin, sin la tuaglia, tessida en purpur, surcusida, en reliev, cun fil d’aur.

Sco en siemi, somnambulant, chamina, ballantscha, il retg, tras las stanzas dal chastè, quiet, ma tuttina decis, ed in camarier, al avra mintgamai las portas, ed in auter serra, las aladas precaut, per betg far canera, e disturbar, ils patratgs, dal signur.

El entra, en il cabinet oval, ina stanza, pitschna, fludrada cun saida, lila, ed enramada, d’in stuc filigran, en aur, sin funs alv. El ferma il pass, davant in purtret, fa ina pitschna reverenza, cun il chau, e tschertga, in gest, in’egliada, discreta, ma il luschard, guarda d’in maun, sur el ora, en il lontan, sc’in general, imperatur, che persequitescha, da lunsch, la victoria da sia schuldada, sin il champ da battaglia, e sa lascha admirar, da las damas da la curt, la marchesa da Pompadour, e la contessa da Chateauroux.

Ed il retg s’avischina anc in pau, al maletg, el avra ils lefs, sco sch’el less dir insatge, clamar nauador, il luschard, or da ses rom engrevgià, d’ensainas, engular dad el, in zic attenziun, mo per in mument, ma tschel na sa mova betg, stat airi, fixà, na dat nagin cussegl, na ri betg, na perda nagina larma, e n’admetta nagins giavischs.

Il retg davant il purtret, auza in maun, sco per dar paisa, a sia preschientscha, el tschiffass gugent il rom, ed al squassass, per dasdar, la tschera smorta, cun la perucca, pudrada, ma el lascha puspè crudar, il bratsch, retegna, la gritta. Ina chandaila, sin in chandalier, da porcellana, sper il purtret, dagutta, la tschaira curra, dal bist oragiu, e dat aria a la flomma, che crescha, e sclerescha il purtret, ed il retg vesa, tuttenina, ils stritgs dal penel, la glischur da l’ieli, pulpì, e la structura da la taila, tessida, sc’ina giatrera filigrana, cun rusnas regularas, che mangian, destrueschan, il maletg, ed il luschard, e ses champ da battaglia.

In tuss, discret, al bitta or dal siemi, e spaventa, ils patratgs. Il furier, curtaschaivel, revegnì, da la chavaltgada, less savair, sche maiestad desidereschia, da star sur notg, a Linderhof, u sche maiestad prefereschia, da cuntinuar il viadi anc questa notg. Ed il retg, anc in pau perplex, e permalà, e trist, lascha pinar ils chavals, e sa tschenta, e spetga, enfin che la schlitta, è pronta, en la stanza dals gobelins, nua che Selene, la diala, da la glina, ha cuvert, ses amant, il pastur Endymion, cun in sien profund, per ch’el na perdia mai, sia giuventetgna, e forza, e bellezza.

La schandarmaria, ha laschà preparar, il viaduct da la viafier, per la schlieusa dal retg, ed ha cuvert, ils binaris, cun naiv, ord in scuflà, per ch’el na stoppia betg interrumper, il viadi, nocturn.

Il furier spetga la schlittada, a l’ur da la chavorgia, sper la punt, e guarda giuaden, en il vid, pensiv, e schela, e strocla la fatscha, en il pail dal chaval, per mitschar, a la bischa, ed al fraid.

In’urella pli tard, sparuna, la periglia da chavals, dubla, natiers, il furier dat in segn, al viturin, e senza fermar, senza gnanc ralentar, stgadaina, sgola la schlitta, sur la punt en. A dretg e sanester, susdan precipizis, engurds, il viturin serra, in amenin, ils egls, plain snuizi, e sa tegna, vid la giaischla, e vid ils buttuns, da la livrea, ed ura, in babnoss, sco anc mai.

Il retg, mez durmentà, sfundrà en l’ermelin, ed en in siemi, in engion, remartga strusch, la chavorgia, ed il privel, e la tema dal viturin, ed il furier trist, e guarda, viditsch, plain anguscha, si per il tschiel, en levada.

In badugn, zaclin, blessà da la naiv, giascha, cupitgà, a l’ur, e la glina, fraiditscha, cuvra, il terrà, cun ina rait filigrana, tessida cun fil d’argient, sc’ina chamischa, preziusa, da mort.

Annexa

Ina part dals raquints da quest cudesch sa basan sin eveniments succedids u sin persunalitads istoricas. Las resumaziuns biograficas da quest’annexa documenteschan il context istoric dals raquints e pon accumpagnar la lectura. Las indicaziuns litteraras faciliteschan l’access a la tematica che vegn mintgamai tractada en il raquint.

Il chaval alv

Datas biograficas da Giovanni Segantini:

Giovanni Segantini nascha ils 15 da schaner 1858 ad Arco, a la riva dal lai da Garda. El visita l’academia d’art Brera a Milaun. Il 1880 fitta el ses emprim atelier. El emprenda d’enconuscher Bice Bugatti. Il 1881 prendan Giovanni e Bice dimora en la Brianza. Il 1882 nascha lur emprim figl Gottardo, il 1883 Alberto, ed il 1885 Mario. Suenter la naschientscha da Bianca, l’onn 1886, sa renda Segantini cun l’entira famiglia a Savognin. El pladescha Baba Uffer sco fantschella. Ella cumpara sco model sin numerus da ses maletgs. A Savognin abitescha Segantini en la chasa Peterelli, a la fin da la vischnanca, vers Tinizong. Segantini banduna Savognin l’onn 1894 per ir a star a Malögia. El mora ils 28 da settember 1899 en l’Engiadina.

Il maletg ‹L’aratura›:

Ils onns 1887 e 1888 lavura Segantini per l’emprima giada vi da quel maletg che vegn exponì l’onn 1888 a Londra ed il 1889 a Paris. Il 1890 surmalegia Segantini l’entira ovra cumplettamain. Il maletg penda oz a Minca en la ‹Neue Pinakothek›.

Litteratura:

– ARCANGELI, Francesco; GOZZOLI, Maria Cristina: Das Gesamtkunstwerk von Giovanni Segantini. Klassiker der Kunst. Savognin: Vereinigung Pro Segantini; S. Murezzan: Gesellschaft für das Segantini-Museum; Milaun: Rizzoli Editore, 1973.

– BONIFAZI, Reto, HARDMEIER, Daniela; e.a: Giovanni Segantini. Ein Leben in Bildern. Turitg: Werd-Verlag; Turitg: Pestalozzianum, 1999.

– STUTZER, Beat; WASPE, Roland: Giovanni Segantini. Ausstellungskatalog. Ostfildern: Hatje, 1999.

Ils fragliuns Fontana

Datas biograficas da Benedetg Fontana:

Benedetg Fontana deriva d’ina famiglia ministeriala impurtanta da la Lia da la Chadé ed è probablamain naschi enturn l’onn 1450 a Salouf, sco figl da Heinrich (Riget) II e Magdalena de Lumerins. El aveva trais frars e tschintg soras. Il bab duaja esser vegnì mazzà enturn la mesadad dal 15avel tschientaner a Cuira. Benedetg Fontana ed era ses frar Riget èn stads chastellans episcopals sin il chastè da Riom. L’onn 1499 è Benedetg stà, ensemen cun Hercli Capol, cumandant da las truppas grischunas a la Chalavaina. El è mort durant l’assagl sin la fortezza austriaca.

Litteratura:

– CADUFF, Gian: Die Knabenschaften Graubündens. Eine volkskundlich- kulturhistorische Studie. Cuira: Schuler, 1932.

– LIETHA, Walter (ed.); BUNDI, Martin (red.): Freiheit einst und heute. Gedenkschrift zum Calvengeschehen. 1499-1999. Cuira. Calven, 1999.

– PADRUTT, Christian: Staat und Krieg im alten Bünden. Geist und Werk der Zeiten, carnet 11. (Arbeiten aus dem historischen Seminar der Universität Zürich). Turitg: Fretz und Wasmuth, 1965.

– WILLI, Claudio: Calvenschlacht und Benedikt Fontana. Historia raetica, tom l. Cuira: Calven, 1971.

Curdin archangel

Datas biograficas da Carlo Nuvolone:

L’onn 1681 han ils frars Carlo ed Antonio Nuvolone terminà il fresco vi dal plafond da la baselgia da Son Martin a Savognin. Carlo ha sa perpetnisà cun in’inscripziun vi dal plafond: «CAROLUS NUVOLONUS DICTUS PANFILUS MEDIOLANENSIS FACIEBAT 1681.»

Carlo ed Antonio derivavan ord ina famiglia da picturs, oriunda da Cremona, che aveva fatg carriera a Milaun. Da tuts dus n’enconuschain nus però ni lur di da naschientscha ni il di da la mort.

Datas biograficas da Pader Francesco Maria da Vigevano:

Pader Franzestg è naschì l’onn 1605. Il 1634 al chattain nus sco plevon-chaputschin a Beiva, dal 1635–1660 a Tinizong, e suenter a Savognin, enfin tar sia mort, ils 11 da zercladur 1692.

Pader Franzestg ha terminà il bajetg da la baselgia da Nossadunna a Savognin e bajegià la baselgia da Son Martin, la baselgia da Son Mitgel, la chasa-pravenda, la chaplutta da Curtegns e la Punt Crap, medemamain a Savognin.

Litteratura:

– CADRUVI, Gieri: Savognin – Drei Barockkirchen. Savognin: Uffeci parochial, 1992.

– SONDER, Ambros: Kirchen und Kapellen an der Julierroute. Cuira: Calanda, 1998.

– CARL, Lea: Die Paradiesglorie in Savognin. En: Unsere Kunstdenkmäler (annada 24). Berna: Gesellschaft für Schweizerische Kunstgeschichte, 1973, p. 256–262.

La fevra da Signor Henrico Zuccalli

Datas biograficas da Henrico (Enrico) Zuccalli:

Henrico Zuccalli derivava d’ina famiglia d’architects ed è naschì l’onn 1642 a Roveredo. Suenter l’emprendissadi è el stà incaricà cun bajetgs en differents lieus. L’onn 1673 è el daventà architect a la curt da Max Emmanuel, il prinzi electur da la Baviera. Ensemen cun G.A. Viscardi e G. de GabrieIi è el stà il pli impurtant architect grischun en la Baviera. El ha purtà l’architectura d’in Bernini sur las Alps ed uschia introducì il baroc talian en la Baviera. Henrico Zuccalli è mort ils 8 da mars a Minca.

Il chastè da Schleissheim:

Il prinzi electur Max Emmanuel da Baviera aveva incumbensà Zuccalli dad eriger per el in chastè, en il nord da la citad, tenor il model da Versailles. Quest project immens – numnà Schleissheim – ha fatschentà Zuccalli durant prest quaranta onns. El ha dissegnà sur 50 plans che stuevan adina vegnir adattads a la luna dal prinzi ed a la moda actuala da bajegiar. Ils 14 d’avrigl 1701 han ins tschentà il crap da fundament. In bun onn pli tard, ils 7 da fanadur 1702, è la fatschada dal bajetg principal crudada ensemen. Zuccalli è restà architect da la curt, ha dentant stuì modifitgar ils plans per il chastè.

Litteratura:

– HEYM, SABINE: Henrico Zuccalli. Der kurbayerische Hofbaumeister. Minca/Turitg: Schnell und Steiner, 1984.

– KÜHLENTHAL, Michael (ed.): Graubündner Baumeister und Stukkateure. Locarno: Dadò, 1997.

– PFISTER, Max: Baumeister aus Graubünden – Wegbereiter des Barock. Cuira: Bündner Monatsblatt, 1993.

Il retg

Datas biograficas da Ludwig II da la Baviera:

Ludwig II da la Baviera è naschì l’onn 1845 sco emprim mat dal prinzi ereditari Maximilian e da la sia dunna Marie, princessa da Prussia. Cun deschdotg onns ès el daventà retg da la Baviera. Cun la proclamaziun dal retg da Prussia sco imperatur tudestg l’onn 1871 perda la curuna bavaraisa sia independenza.

Ludwig sa retira adina dapli ord la chapitala a Minca ed entschaiva a bajegiar chastels en las muntognas bavaraisas: Linderhof, Neuschwanstein e Herrenchiemsee. Quels chastels porschan la culissa ideala per inscenar la visiun d’ina monarchia absoluta, in’idea che aveva però pers tut sia muntada a la fin dal 19avel tschientaner. Ludwig s’isolescha adina pli fitg, chavaltgescha da notg tras la cuntrada, e visita il teater mo pli tar preschentaziuns separadas, nua ch’el è il sulet aspectatur. Dentant però creschan ils daivets per ses chastels ad in crescher. L’onn 1886 decida ses ministeri a Minca, d’al metter sut avugà e d’al remplazzar entras ses barba, il prinzi Luitpold.

Trais dis pli tard mora Ludwig II sut circumstanzas anc oz betg scleridas en il Lai da Starnberg.

Litteratura:

– RICHTER, Werner: Ludwig Il. König von Bayern. Minca: Bruckmann, 1979.

– RUSS, Sigrid: Bayerische Königsschlösser. Linderhof – Neuschwanstein – Herrenchiemsee. Minca: Süddeutscher Verlag, 1977.

Indicaziuns bibliograficas

Giovanni Netzer: La mort da Giulietta. Raquints. Savognin 1999. Tut ils dretgs d’autur(a) / chasa editura resalvads. Ediziun epub: www.chattà.ch (2016).